Mae'r Cyngor yn hapus i gyhoeddi, yn sgil buddsoddiad Ysgolion 21ain Ganrif, fod y contractwr Morgan Sindall wedi gorffen gwaith allanol gwerth £10.2 miliwn ar dir Ysgol Gynradd Hirwaun.\nSymudodd staff a disgyblion i'w hadeilad newydd sbon yn ystod mis Tachwedd 2020. Maen nhw'n mwynhau amgylchedd dysgu modern ac ysgogol, sy'n dra wahanol i hen adeiladau'r ysgol. Bydd y newidiadau i ddalgylch yr ysgol ar waith ym mis Medi 2021. Bryd hynny, bydd disgyblion o ardal Penderyn yn cael eu croesawu i Ysgol Gynradd Hirwaun. Mae'r Cyngor wedi elwa o gyfraniad o 62% o gynllun Ysgolion a Cholegau'r 21ain Ganrif Llywodraeth Cymru, gan roi ei gyllid ei hun hefyd er mwyn cyflawni'r cynllun.\nAr ôl i'r adeilad ysgol newydd gael ei gwblhau ym mis Tachwedd 2020, dechreuodd contractwr y Cyngor ganolbwyntio ar fannau allanol tir yr ysgol.\nRoedd hyn yn cynnwys dymchwel hen adeiladau'r ysgol a chreu dwy Ardal Gemau Aml-ddefnydd, cae chwaraeon, ardal ddysgu mewn coetir, cysgodfa beiciau, buarth a maes parcio. Mae'r gwaith wedi'i gwblhau i raddau helaeth, a rhoddodd y contractwr y safle yn ôl i ddwylo'r Cyngor ddydd Gwener, 30 Ebrill.\nMae rhywfaint o waith heb ei gwblhau eto, er hyn. Rhaid gosod marciau ar lawr yr Ardal Gemau Aml-ddefnydd, ond bydd hyn yn cael ei wneud yn ystod gwyliau hanner tymor. Mae'r cae chwaraeon newydd wedi'i hadu a bydd yn cael ei ddefnyddio yn y dyfodol. Ar ôl cwblhau'r ysgol newydd, mae Morgan Sindall wedi cyfrannu gwisgoedd pêl-droed a phêl-rwyd newydd i Ysgol Gynradd Hirwaun i ategu'r cyfleusterau chwaraeon newydd.\nMeddai'r Cynghorydd Joy Rosser, Aelod o Gabinet Cyngor Rhondda Cynon Taf ar faterion Addysg a Gwasanaethau Cynhwysiant: “Rwy’n falch iawn bod ardaloedd awyr agored Ysgol Gynradd Hirwaun bellach wedi’u cwblhau. Diolch i fuddsoddiad gwerth £10.2 miliwn mae'r contractwr Morgan Sindall wedi cwblhau'r gwaith a'i roi i'r Cyngor. Heb os, bydd y gwaith o fudd i'r ysgol a'r gymuned ehangach.\n“Cefais y pleser o ymweld â staff a disgyblion a'u gweld yn defnyddio eu cyfleusterau newydd ym mis Tachwedd 2020 ac roedd yn wych gweld y modd mae'r hen adeiladau wedi'u gweddnewid, gan gynnig cyfleoedd cyffrous ac amgylchedd dysgu arbennig i ddisgyblion. Dyma gynllun diweddaraf Prosiect Ysgolion 21ain Ganrif sydd wedi'i gwblhau â chymorth sylweddol gan Lywodraeth Cymru – wrth i'r Cyngor barhau i fuddsoddi ym myd Addysg, sy'n faes blaenoriaeth.\n“Mae cynlluniau eraill Ysgolion 21ain Ganrif hefyd ar y gweill – YGG Aberdâr yng Nghwmdâr, Ysgol Gyfun Rhydywaun ym Mhen-y-waun ac Ysgol Gynradd Ffynnon Taf yn Ffynnon Taf – yn ogystal â phrosiectau gwerth £38 miliwn ar draws ardal Pontypridd ym mis Medi 2024. Ein bwriad yw cynnig y cyfleusterau gorau i'n pobl ifainc a'n cymunedau.\n“Hoffwn ddiolch i holl aelodau carfan prosiect Morgan Sindall am gyflawni'r gwaith yma yn Ysgol Gynradd Hirwaun. Maen nhw wedi gweithio'n agos iawn gyda'r ysgol a'r Cyngor i ddarparu'r cyfleusterau newydd arbennig ar amser, heb darfu fawr ddim, ac o dan amgylchiadau anodd yn sgil pandemig COVID-19. Maen nhw wedi sicrhau bod cyfnod cyffrous ar droed i'r ysgol, gyda chyfleusterau bydd cenedlaethau'r dyfodol yn elwa ohonyn nhw'n fawr.”


Mae cyfryngau cymdeithasol (e.e. Facebook, Twitter, LinkedIn) yn derm cyffredinol am lwyfan ar-lein o unrhyw fath sy’n galluogi pobl i ryngweithio’n uniongyrchol â’i gilydd.\nMae’r ysgol yn cydnabod y buddiannau a’r cyfleoedd niferus a rydd cyfryngau cymdeithasol. Caiff staff, rhieni/gofalwyr a disgyblion/myfyrwyr anogaeth i ganfod ffyrdd creadigol o ddefnyddio cyfryngau cymdeithasol. Fodd bynnag, mae rhai risgiau yn gysylltiedig â defnyddio cyfryngau cymdeithasol, yn arbennig o ran materion diogelu, bwlio ac enw da’r unigolyn. Nod y polisi hwn yw annog defnydd diogel o gyfryngau cymdeithasol gan yr ysgol, ei staff, rhieni, gofalwyr a phlant.\n1.1 Mae’r polisi hwn:\nYn berthnasol i’r holl staff a holl gyfathrebiadau ar lein sydd yn ymwneud â’r ysgol naill ai’n uniongyrchol neu’n anuniongyrchol.\nYn berthnasol i gyfathrebiadau ar-lein a gaiff eu postio ar unrhyw adeg ac o unrhyw le.\nYn annog defnydd diogel a chyfrifol o gyfryngau cymdeithasol trwy hyfforddiant ac addysg\nYn diffinio monitro gweithgaredd cyfryngau cymdeithasol cyhoeddus sy’n ymwneud â’r ysgol\nMae’r ysgol yn parchu preifatrwydd ac yn deall y gall staff a disgyblion/myfyrwyr ddefnyddio fforymau cyfryngau cymdeithasol yn eu bywydau preifat. Mae’r polisi hwn, fodd bynnag, yn cwmpasu cyfathrebiadau personol sy’n debygol o gael effaith negyddol ar safonau proffesiynol ac/neu enw da’r ysgol.\n1.2 Cyfathrebiadau proffesiynol yw’r rheini a wneir trwy sianelau swyddogol, wedi eu postio ar gyfrif ysgol neu ddefnyddio enw’r ysgol. Mae’r polisi hwn yn cwmpasu pob math o gyfathrebu ar lefel broffesiynol.\n1.3 Cyfathrebiadau personol yw’r rheini a wneir trwy gyfrifon cyfryngau cymdeithasol personol. Mewn pob achos, ble defnyddir cyfrif personol sy’n gysylltiedig â’r ysgol neu sy’n cael effaith ar yr ysgol, rhaid egluro nad yw’r aelod o’r staff yn cyfathrebu ar ran yr ysgol gan ymwadu pob cyfrifoldeb. Mae’r polisi hwn yn cwmpasu cyfathrebiadau personol o’r fath.\n1.4 Nid yw’r polisi hwn yn cwmpasu cyfathrebiadau personol nad ydynt yn cyfeirio at, neu sy’n effeithio ar yr ysgol.\n1.5 Rhoddir ystyriaeth hefyd i gyfathrebiadau digidol gyda disgyblion/myfyrwyr. Gall staff ddefnyddio cyfathrebiadau cymdeithasol i gyfathrebu gyda dysgwyr trwy gyfrwng cyfrif cyfryngau cymdeithasol ysgol at ddibenion addysgu a dysgu ond rhaid iddynt ystyried a yw’n briodol ac ystyried y goblygiadau posibl.\n2. Swyddogaethau a Chyfrifoldebau\n2.1 Tîm Rheoli\nHwyluso hyfforddiant a chyfarwyddyd ar ddefnyddio Cyfryngau Cymdeithasol.\nDatblygu a gweithredu’r polisi Cyfryngau Cymdeithasol.\nArwain mewn cynnal ymchwiliadau i unrhyw ddigwyddiadau yr hysbysir amdanynt.\nParatoi asesiad cychwynnol pan hysbysir ynghylch digwyddiad a chynnwys staff ac asiantaethau priodol fel bo angen.\nDerbyn ceisiadau cyflawn ar gyfer cyfrifon Cyfryngau Cymdeithasol\nRhoi sêl bendith ar greu cyfrif\nGweinyddwr yr ysgol\nCreu’r cyfrif ar ôl cael sêl bendith yr UDRh\nCadw manylion y cyfrif, yn cynnwys cyfrineiriau’n ddiogel\nMonitro a chyfrannu tuag at y cyfrif\nGwybod beth yw’r cynnwys a sicrhau y gwneir defnydd o gyfryngau cymdeithasol yn unol â’r polisi hwn a pholisïau perthnasol eraill\nMynychu hyfforddiant priodol\nMonitro, diweddaru a rheoli’n rheolaidd y cynnwys mae ef/hi wedi ei bostio trwy gyfrwng cyfrifon ysgol\nYchwanegu ymwadiad priodol at gyfrifon personol pan gaiff yr ysgol ei henwi\n3. Proses ar gyfer creu cyfrifon newydd\nCaiff cymuned yr ysgol anogaeth i ystyried a fydd cyfrif cyfryngau cymdeithasol o gymorth yn eu gwaith, e.e. cyfrif Trydar ar hanes lleol, neu dudalen “Cyfeillion yr ysgol” ar Facebook. Mae’n ofynnol i unrhyw un sy’n dymuno creu cyfrif o’r fath roi achos busnes gerbron Uwch Dim Rheoli’r Ysgol (UDRh) sy’n cwmpasu’r pwyntiau canlynol:-\nAmcan y cyfrif\nY gynulleidfa yr anelir ati\nSut caiff y cyfrif ei hyrwyddo\nPwy fydd yn rhedeg y cyfrif (dylid enwi o leiaf ddau aelod o’r staff)\nA fydd y cyfrif yn agored neu’n breifat/caeëdig\nAr ol i’r UDRh ystyried, caiff cais sêl bendith neu ei wrthod. Ymhob achos, rhaid i’r UDRh fod yn fodlon bod rhywun sy’n rhedeg cyfrif cyfryngau cymdeithasol ar ran yr ysgol wedi darllen a deall y polisi hwn ac wedi derbyn hyfforddiant priodol. Mae hyn hefyd yn berthnasol i unrhyw un na chaiff ei gyflogi’n uniongyrchol gan yr ysgol, yn cynnwys gwirfoddolwyr neu rieni.\nRhaid monitro cyfrifon ysgol yn rheolaidd ac yn gyson. Rhaid rhoi sylw buan i sylwadau, ymholiadau neu gwynion a leisir trwy’r cyfrifon hyn, yn unol â disgwyliadau’r Ysgol, hyd yn oed os yw’r ymateb ond mewn cydnabyddiaeth o dderbyn. Mae’n hanfodol monitro ac ymyrryd yn rheolaidd rhag ofn y cyfyd sefyllfa ble ceir bwlio neu unrhyw ymddygiad amhriodol arall ar gyfrif cyfryngau cymdeithasol ysgol.\nMae’r ysgol yn ei gwneud yn ofynnol bod pob defnyddiwr sy’n defnyddio cyfryngau cymdeithasol yn glynu at safon ymddygiad a amlinellir yn y polisi hwn a pholisïau eraill perthnasol.\nMae’n ofynnol bod staff yn arddangos agwedd broffesiynol a dangos parch bob amser wrth gyfathrebu’n ddigidol a gwneud hynny yn unol â’r polisi hwn. Ni fydd staff yn defnyddio cyfryngau cymdeithasol i dresmasu ar hawliau a phreifatrwydd eraill neu wneud sylwadau neu ddyfarniadau byrbwyll ynghylch staff. Ni ddylid defnyddio cyfrifon cyfryngau cymdeithasol er mantais bersonol. Rhaid i staff sicrhau y cedwir cyfrinachedd ar gyfryngau cymdeithasol hyd yn oed pan ydynt bellach yn cael eu cyflogi gan yr ysgol.\nRhaid i ddefnyddwyr ddweud pwy ydynt wrth anfon negeseuon neu ar gyfrifon cyfryngau cymdeithasol. Ni chaiff anfon negeseuon di-enw ynghylch gweithgaredd ysgol ei gefnogi.\nOs yw newyddiadurwr yn cysylltu ynghylch negeseuon a gafodd eu hanfon gan ddefnyddio cyfryngau cymdeithasol, rhaid i staff dynnu sylw aelod o’r UDRH at hynny’n ddiymdroi ac ymateb yn unig ar ôl derbyn cyngor.\nBydd yr ysgol yn ystyried ymddygiad annerbyniol, (e.e. difenwol, gwahaniaethol, sarhaus, cynnwys sy’n aflonyddu neu dorri gwarchod data, cyfrinachedd, hawlfraint,) yn beth difrifol iawn a bydd aelod perthnasol o’r UDRh yn cael ei hysbysu cyn gynted a bo modd, a chaiff yr achos ei huchafu ble bo’n briodol.\nGellir monitro defnydd staff o gyfryngau cymdeithasol tra maent wrth eu gwaith, yn unol â pholisïau’r ysgol. Mae’r ysgol yn caniatáu mynediad rhesymol a phriodol at wefannau cyfryngau cymdeithasol preifat. Fodd bynnag, ble ceir amheuaeth bod gor-ddefnydd, ac y caiff ei ystyried bod hynny’n tarfu ar ddyletswyddau perthnasol, gellir cymryd camau disgyblu.\nBydd yr ysgol yn cymryd camau priodol os bydd torri ar y polisi cyfryngau cymdeithasol. Ble canfyddir bod ymddygiad annerbyniol, bydd yr ysgol yn delio â hynny yn fewnol. Ble bernir bod yr ymddygiad yn anghyfreithlon, bydd yr ysgol yn hysbysu’r heddlu ac asiantaethau allanol perthnasol, a gallant gymryd camau yn unol â’r polisi disgyblaeth.\n6. Ystyriaethau Cyfreithiol\nDylai’r sawl sy’n defnyddio’r cyfryngau cymdeithasol ystyried hawlfraint y cynnwys maent yn ei gydrannu a, ble bo angen, ofyn am ganiatâd deiliad yr hawlfraint cyn cyd-rannu.\nRhaid i ddefnyddwyr sicrhau nad yw eu defnydd o gyfryngau cymdeithasol yn torri deddfau gwarchod data perthnasol, nac yn torri cyfrinachedd.\n7. Delio â sylwadau sarhaus\nWrth weithredu ar ran yr ysgol, dylid delio â sylwadau sarhaus yn gyflym a gan ddangos sensitifrwydd.\nOs yw sgwrs yn troi ac yn mynd yn sarhaus neu’n annerbyniol, dylai’r sawl sy’n defnyddio cyfryngau cymdeithasol yn yr ysgol dynnu sylw’r UDRH at hynny’n syth.\nOs ydych yn teimlo eich bod chi neu rhywun arall yn cael eu sarhau gan gydweithwyr trwy ddefnyddio gwefan rhwydweithio cymdeithasol, yna rhaid hysbysu ynghylch y weithred gan ddefnyddio’r protocolau ysgol cytunedig.\nDylai cywair y cynnwys a gaiff ei gyhoeddi ar y cyfryngau cymdeithasol fod yn briodol i’r gynulleidfa, tra’n cadw lefelau priodol safonau proffesiynol. Y geiriau allweddol i’w hystyried wrth lunio negeseuon yw:\nCyfeillgar (ar lwyfannau penodol, e.e. Facebook)\n9. Defnyddio delweddau\nGellir tybio bod defnydd yr ysgol o ddelweddau yn dderbyniol, cyhyd ag y glynir yn gaeth at y canllawiau canlynol:\nDylid gofyn am ganiatâd i ddefnyddio unrhyw luniau camera neu recordiadau fideo yn unol â pholisi’r ysgol ar ddelweddau digidol a delweddau fideo. Os yw rhywun, am ba reswm bynnag, yn gofyn am beidio cael eu ffilmio neu dynnu llun ohonynt, yna dylid parchu eu dymuniadau.\nNi ddylai staff, o dan unrhyw amgylchiadau, gydrannu neu lwytho i fyny ddarluniau disgyblion ar-lein heblaw trwy gyfrifon cyfryngau cymdeithasol sydd ym meddiant yr ysgol.\nDylai staff farnu yn ol eu doethineb fel pobl broffesiynol, a yw delwedd yn addas ar gyfer cael ei chydrannu ar gyfrifon cyfryngau cymdeithasol ysgol. Dylai disgyblion wisgo’n briodol, peidio a cael eu gwawdio ac ni ddylent fod ar unrhyw restr ysgol o blant na ddylid cyhoeddi eu delweddau.\n10. Defnydd personol\nCyfathrebiadau personol yw’r rhieini a wneir trwy gyfrwng cyfrifon cyfryngau cymdeithasol personol. Ymhob achos, ble caiff cyfrif personol ei ddefnyddio sy’n gysylltiedig â’r ysgol neu sy’n effeithio ar yr ysgol, rhaid egluro nad yw’r aelod o’r staff yn cyfathrebu ar ran yr ysgol gydag ymwadiad priodol. Mae’r polisi hwn yn cwmpasu cyfathrebiadau personol o’r fath.\nNid yw’r polisi hwn yn cwmpasu cyfathrebiadau personol nad ydynt yn cyfeirio at, neu’n effeithio ar yr ysgol.\nBle ceir amheuaeth bod unigolion yn gor-ddefnyddio cyfryngau cymdeithasol yn yr ysgol, ac y caiff ei ystyried ei fod yn tarfu ar ddyletswyddau perthnasol, gellir cymryd camau disgyblu.\nMae’r ysgol yn caniatáu mynediad rhesymol a phriodol at wefannau cyfryngau cymdeithasol preifat. Ni ddylai staff, fodd bynnag, gael mynediad at wefannau cyfryngau cymdeithasol na gadael i’r rheini redeg yn y cefndir yn ystod oriau gwaith, at ddefnydd personol, ar unrhyw ddyfeisiau dan eu rheolaeth.\nGwaherddir staff rhag dilyn neu ymwneud â disgyblion/myfyrwyr presennol yr ysgol ar unrhyw gyfrif rhwydwaith cyfryngau cymdeithasol personol.\nDylai rhaglen addysg yr ysgol alluogi’r disgyblion/myfyrwyr ddefnydido cyfryngau cymdeithasol yn ddiogel ac mewn modd cyfrifol.\nCaiff disgyblion/myfyrwyr eu hannog i roi sylwadau neu anfon negeseuon priodol ynghylch yr ysgol. Bydd polisi ymddygiad yr ysgol yn delio ag unrhyw sylwadau sarhaus neu amhriodol.\nOs oes gan rieni/gofalwyr fynediad at lwyfan dysgu ysgol ble gellir postio neu gynnig sylwadau, caiff rhieni/gofalwyr eu hysbysu ynghylch defnydd derbyniol.\nMae gan yr ysgol raglen addysg rhiant/gofalwr gweithredol sy’n cefnogi defnydd diogel a phositif o gyfryngau cymdeithasol. Mae hynny’n cynnwys gwybodaeth ar wefan yr ysgol.\nCaiff rhieni/gofalwyr eu hannog i roi sylwadau neu anfon negeseuon priodol ynghylch yr ysgol. Os gwneir sylwadau sarhaus neu amhriodol, bydd aelod o’r UDRh yn gofyn i’r rhiant/gofalwr ddileu’r neges a’u gwahodd i drafod y materion wyneb yn wyneb. Os oes angen, caiff rhieni eu cyfeirio at weithdrefnau’r ysgol ar leisio cwynion.\n11. Monitro negeseuon ynghylch yr ysgol\nFel rhan o gyswllt gweithredol cyfryngau cymdeithasol, caiff ei ystyried yn arfer dda i fonitro’r Rhyngrwyd am negeseuon cyhoeddus ynghylch yr ysgol.\nDylai’r ysgol ymateb yn effeithiol, yn unol â phroses ddiffiniedig, i sylwadau a wnaed gan eraill ar y cyfryngau cymdeithasol.\nSTAFF: Rheoli eich defnydd personol o’r Cyfryngau Cymdeithasol:\nDoes “dim byd” ar gyfryngau cymdeithasol yn wirioneddol breifat;\nGall cyfryngau cymdeithasol wneud y ffiniau rhwng eich bywyd proffesiynol a’ch bywyd personol yn aneglur. Peidiwch â defnyddio logo a/neu ddynodiad yr ysgol ar gyfrifon personol;\nWrth osod eich proffil ar-lein, ystyriwch a yw’n briodol ac yn ddoeth i chi gynnwys llun camera, neu roi manylion eich galwedigaeth, cyflogwr neu leoliad gwaith;\nGwiriwch eich gosodiadau’n rheolaidd a chynnal prawf i ganfod pa mor ddiogel yw’r wybodaeth amdanoch rhag cael ei ddatgelu;\nCadwch olwg ar eich ôl troed digidol;\nPeidiwch o dan unrhyw amgylchiadau, dderbyn ceisiadau i fod yn ffrind gan unigolyn rydych yn credu y gallai wrthdaro â’ch cyflogaeth;\nCadwch eich gwybodaeth bersonol yn breifat;\nAdolygwch eich cysylltiadau’n rheolaidd – cyfyngwch hwy i’r rheini y dymunwch fod mewn cyswllt â hwy;\nWrth bostio neges ar-lein, ystyriwch; Graddfa, Cynulleidfa ac am ba hyd y dymunwch i’r hyn rydych wedi ei bostio aros ar y wefan;\nOs ydych eisiau beirniadu, gwnewch hynny’n gwrtais;\nCymerwch reolaeth o’ch delweddau – a ydych eisiau cael eich tagio mewn delwedd? Beth a fuasai plant neu rieni yn ei ddweud amdanoch pe gallent weld eich delweddau?\nGwnewch yn siwr y gwyddoch sut i hysbysu ynghylch problem.\nDylech fod yn ymwybodol y gall defnyddwyr eraill gael mynediad at eich proffil a phe baent yn canfod bod y wybodaeth ac/neu’r delweddau mae’n ei gynnwys yn sarhaus, gallent wneud cwyn yn eich cylch i’ch cyflogwr.\nGallwch gymryd camau os ceir cwynion amdanoch neu y cewch eich sarhau ar wefannau rhwydweithio cymdeithasol. Bydd y rhan fwyaf o wefannau yn cynnwys mecanweithiau i hysbysu ynghylch gweithgaredd sarhaus ac yn rhoi cefnogaeth i ddefnyddwyr sy’n cael eu sarhau gan eraill.\nYSGOL: Rheoli cyfrifon cyfryngau cymdeithasol\nYr hyn y dylech ei wneud:\nGwirio gyda uwch reolwr cyn cyhoeddi cynnwys a all fod â goblygiadau dadleuol i’r ysgol\nGwadu pob cyfrifoldeb wrth leisio barn bersonol\nEi gwneud yn eglur pwy sy’n postio’r cynnwys\nDefnyddio cywair priodol a phroffesiynol\nDangos parch at bob plaid\nSicrhau y cawsoch ganiatâd i ‘rannu’ deunyddiau pobl eraill a chydnabod yr awdur\nLleisio barn ond gan wneud hynny mewn ffordd gytbwys a phwyllog\nYstyried cyn ymateb i sylwadau ac, os ceir amheuaeth, cael ail farn\nGofyn am gyngor a hysbysu ynghylch unrhyw gamgymeriadau gan ddefnyddio proses yr ysgol o hysbysu\nYstyried diffodd tagio pobl mewn delweddau ble bo modd\nPethau i beidio a’u gwneud:\nPeidio a gwneud sylwadau, postio cynnwys neu gysylltu â deunyddiau a fydd yn dwyn anfri ar yr ysgol\nPeidio a chyhoeddi deunydd cyfrinachol neu sy’n fasnachol sensitif\nPeidio a thorri hawlfraint, gwarchod data neu ddeddfwriaeth perthnasol arall\nYstyried pa mor addas yw cynnwys ar gyfer unrhyw gynulleidfa cyfrifon ysgol, a peidio cysylltu â, gosod neu ychwanegu cynnwys a allai fod yn amhriodol\nPeidio a phostio cynnwys difrïol, difenwol, sarhaus, sy’n aflonyddu neu gwahaniaethol\nPeidio a defnyddio cyfryngau cymdeithasol i wyntyllu cwynion mewnol\nDefnydd Amhriodol o’r Cyfryngau Cymdeithasol mewn perthynas â staff a disgyblion yr ysgol os yw'n ymwneud â’r ysgol yn uniongyrchol\nMae angen i’r corff llywodraethol:\nsicrhau eu bod wedi mabwysiadu ac wedi diweddaru nifer o bolisïau sy’n ymwneud â ‘Diogelwch ar y wê’ ynghyd â pholisïau ‘Ymddygiad amhriodol tuag at staff ysgol’ a ‘Delio gyda Chwynion’ i’w cyfeirio atynt ar y cyd gyda’r polisi Rhwydweithiau Cymdeithasol.\nCylchredeg yr holl bolisïau i rieni, staff a llywodraethwyr yr ysgol\nDEFNYDD AMHRIODOL O GYFRYNGAU CYMDEITHASOL - PROTOCOL MEWNOL AR GYFER STAFF\nMae’r protocol hwn yn amlinellu’r weithdrefn mae’n ofynnol i’r ysgol ei dilyn os ceir sylwadau/negeseuon amhriodol neu anghyfreithlon ar y cyfryngau cymdeithasol mewn cysylltiad â’r ysgol. Yn ogystal â hynny, mae’n cynnwys rhestr wirio ar gyfer staff mewn perthynas â’u defnydd personol a phroffesiynol o gyfryngau cymdeithasol.\nBeth yw natur sylwadau/negeseuon amhriodol? Yn unol â Polisi’r Ysgol at Gyfryngau Cymdeithasol, sylwadau amhriodol yw’r rheini sy’n ymwneud naill ai’n uniongyrchol neu’n anuniongyrchol â’r Ysgol sy’n effeithio’n negyddol ar yr Ysgol, ei staff, llywodraethwyr a/neu ddisgyblion.\nPan mae amheuaeth o ddefnydd amhriodol neu ceir adroddiadau: Pan mae amheuaeth o ddefnydd amhriodol o gyfryngau cymdeithasol, neu ceir adroddiadau e.e. gan rieni, dylid cymryd y camau canlynol:\nSicrhau ‘cipiadau sgrin’ o’r sylwadau/negeseuon, ynghyd â’r dyddiad a’r amser pan gawsant eu gwneud a’r cyfeiriad URL.\nGallwch roi sicrwydd i’r sawl sy’n hysbysu, na ddatgelir eu henw.\nMae o’r pwysigrwydd pennaf na cheisir talu’r pwyth yn ôl na chynnig sylw/anfon neges mewn ymateb i’r digwyddiad, na chysylltu ag awdur y sylwadau ar yr adeg hon.\nHysbyswch y Pennaeth ynghylch y mater, gan roi copi o’r dystiolaeth (cam 1).\nRhaid i’r Pennaeth yna benderfynu ar ba gamau i’w cymryd, yn dibynnu ar natur y sylwadau/negeseuon:\nDod a’r Heddlu i mewn: rhaid i’r Pennaeth hysbysu’r Heddlu ac aros am gyfarwyddiadau pellach ganddynt os yw cynnwys y neges/sylwadau yn anghyfreithlon (e.e. yn cynnwys bygythiadau o ymosod neu drosedd ag iddi gymhelliad hiliol). Rhaid i’r Pennaeth hefyd hysbysu Uned Iechyd a Diogelwch y Cyngor os ceir unrhyw bryderon o ran diogelwch staff neu ddisgybl. Efallai y bydd yr ysgol hefyd yn dymuno ystyried defnyddio eu hawliau i wahardd yr unigolyn oddi ar dir yr Ysgol (os yw hynnyn’n briodol o dan yr amgylchiadau).\nGweithdrefn fewnol: Os bernir nad oes angen i’r Heddlu gymryd camau, neu os yw’r Heddlu’n cynghori hynny, dylid delio â’r mater yn fewnol trwy ddilyn y weithdrefn a amlinellir isod.\n1. Cysylltu â’r awdur\nDylai’r Pennaeth wahodd awdur y sylwadau i gyfarfod yn yr Ysgol, i drafod y mater. Gellir estyn y gwahoddiad wyneb yn wyneb, trwy alwad ffôn neu trwy lythyr (dylid cadw cofnodion o unrhyw gyfathrebu geiriol). Mae llythyr enghreifftiol wedi ei atodi i’r Protocol hwn yn Atodiad A.\nBle ceir peryglon iechyd a diogelwch, efallai bydd y Pennaeth yn penderfynu trafod y mater yn ysgrifenedig gyda’r awdur.\nBle gwnaed y sylwadau/negeseuon yn uniongyrchol yn erbyn y Pennaeth, ac y bernir na fyddai’n briodol i’r Pennaeth geisio datrys y mater, dylai’r Dirprwy Bennaeth ddelio â’r mater, neu os nad oes gan yr ysgol Ddirprwy Bennaeth, dylai Cadeirydd y Corff Llywodraethol wneud hynny.\n2. Y Cyfarfod\n2.1 Camau Rhagarweiniol:\nCyn cyfarfod â’r unigolyn y gwneir yr honiadau yn ei erbyn, disgwylir i’r Pennaeth gasglu’r holl dystiolaeth a’i groesgyfeirio yn erbyn polisïau’r Ysgol, gan dynnu sylw at y pryderon a’r sail resymegol wrth wraidd yr achos.\nDylai tyst sydd hefyd yn cymryd cofnodion, fynychu’r cyfarfod.\n2.2 Yn ystod y cyfarfod:\nMae’n ofynnol i’r Pennaeth nodi disgwyliadau os yw cyfarfod i fod yn llwyddiant yn ogystal â sut y caiff ei gynnal o’r cychwyn.\nDylid egluro y gall defnydd amhriodol o rwydweithiau cymdeithasol gael effaith niweidiol ar yr Ysgol ac ar addysg y disgyblion, trwy beidio â chaniatáu i’r ysgol ddelio’n uniongyrchol ag unrhyw broblemau/pryderon trwy’r weithdrefn cwynion.\nDylid pwysleisio na ellir defnyddio’r Cyfryngau Cymdeithasol yn hollol gyfrinachol gan y gellir rhannu sylwadau preifat hyd yn oed.\nDylid gwneud yr unigolyn yn ymwybodol o’r gyfraith, trwy ddyfynnu’r canlynol:\nAdran 1 Deddf Difenwi 2013: Mae unigolyn yn euog o gyflawni trosedd ble mae ef/hi yn cyhoeddi datganiad sy’n peri, neu sy’n debygol o beri, niwed difrifol i enw da’r Hawliwr.\nAdran 1 Deddf Cyfathrebiadau Maleisus 1988: Mae unigolyn yn euog o drosedd os yw’n anfon at unigolyn arall: Lythyr, cyfathrebu electronig, neu erthygl o unrhyw ddisgrifiad sy’n cyfleu neges sy’n anweddus, yn hynod sarhaus, bygythiad neu wybodaeth sy’n gelwydd ac y gŵyr neu y cred y sawl sy’n ei anfon ei fod yn gelwydd ... a peri trallod neu bryder i’r sawl sy’n ei dderbyn.\nGofyn i’r unigolyn ddileu’r sylwadau yn dilyn y cyfarfod (gellir gosod cyfyngiad amser er mwyn canfod a yw’r unigolyn wedi cydymffurfio cyn gynted a bo modd).\nNoder (os yn berthnasol) y bydd yr aelod o’r staff yr effeithir arno yn cysylltu â’i undeb ef/hi yn uniongyrchol am gyngor a chefnogaeth i ystyried cymryd camau pellach (yn cynnwys camau cyfreithiol), onid y caiff y sylwadau eu dileu’n syth.\nDylid gwahodd yr unigolyn i drafod unrhyw o’i bryderon ef/hi ynglŷn â’r ysgol. Dylai’r unigolyn gael copi o weithdrefn cwynion yr Ysgol ar gyfer ystyriaeth pellach.\nOnid yw’r unigolyn yn cydymffurfio â’r disgwyliad i drafod yr achos yn gwrtais, mae’n ofynnol bod y Pennaeth yn ei atgoffa y disgwylir iddo ymddwyn yn gwrtais tra mae ar dir yr ysgol. Os nad yw’n ufuddhau, disgwylir i’r Pennaeth ddod a’r cyfarfod i ben a gofyn i’r unigolyn adael. Os nad yw’r unigolyn yn gadael, dylid galw’r heddlu yn ddiymdroi.\n2.4 Yn dilyn y cyfarfod\nBydd cofnodion cryno o’r prif bwyntiau a drafodwyd a’r hyn y cytunwyd arno yn ogystal ag unrhyw gamau disgwyliedig yn cael eu cyd-rannu gyda’r unigolyn yn dilyn y cyfarfod.\n3. Y Llythyr\nOs penderfynir am resymau iechyd a diogelwch, nad yw’n briodol gwahodd yr unigolyn i’r Ysgol am drafodaeth, dylid anfon llythyr yn lle hynny.\nDylai’r llythyr gynnwys yr un wybodaeth ag a roddid mewn cyfarfod. Dylai’r llythyr nodi anfodlonrwydd yr Ysgol gyda’r digwyddiad, cyfeirio at y papurau cefndir perthnasol a gwahodd yr unigolyn i ddileu’r sylwadau/negeseuon o fewn cyfyngiad amser penodol. Dylid anfon y llythyr trwy ddanfoniad cofnodedig er mwyn sicrhau y derbynnir y llythyr ac er mwyn osgoi unrhyw daeru gan yr unigolyn yn nes ymlaen.\nMae Llythyr enghreifftiol wedi ei atodi i’r Protocol hwn yn Atodiad B.\n4. Camau pellach\nOs nad yw’r cyfarfod yn llwyddiant, neu nad yw’r unigolyn wedi dileu’r sylwadau/negeseuon o fewn y terfyn amser penodedig, y dewis nesaf sydd ar gael yw hysbysu gweinyddwyr y wefan o’r sylwadau. Er mwyn gwneud hynny, byddach angen cael y cyfeiriad URL, dyddiad(au) ac amser(oedd) y sylw(adau) a chyfeirio at dermau defnydd o’r wefan a nodi pa rai sydd wedi cael eu torri. Gall y broses hon gymryd ychydig o wythnosau, yn ddibynnol ar y wefan. Awgrymir bod yr ysgol yn defnyddio ei chyfrif ei hun i hysbysu ynghylch y mater, yn hytrach na chyfrif personol aelodau’r staff.\n5. Camau Cyfreithiol\nOs defnyddiwyd yr holl opsiynau eraill, a bod y sylwadau yn dal i bryderu aelodau unigol o’r staff, y cam olaf pan fo popeth arall wedi methu fyddai cymryd camau cyfreithiol. Byddai’n rhaid i’r aelod o’r staff gymryd y cam cyfreithiol gyda chefnogaeth ac arweiniad undeb gydnabyddedig. Oherwydd cyfyngiadau cyfreithiol, ni all yr Awdurdod Addysg Lleol gymryd unrhyw gamau cyfreithiol yn erbyn unigolion eraill ar ran aelod o’r staff. Byddai’n rhaid I’r unigolyn gynrychioli ei hun mewn achos cyfreithiol. Fodd bynnag, efallai gall cyfreithiwr yr AALl roi arweiniad cychwynnol.\nRhestr wirio ar gyfer Staff wrth Reoli Defnydd Personol o’r Cyfryngau Cymdeithasol\nByddwch yn ymwybodol y gall defnyddwyr eraill gael mynediad at eich proffil ac os canfyddant bod y wybodaeth a/neu’r delweddau mae’n ei gynnwys yn sarhaus, gallant gwyno amdanoch wrth eich cyflogwr.\nLLYTHYR ENGHREIFFTIOL (GWAHODDIAD I GWRDD Â’R PENNAETH)\nDaeth i’m sylw bod sylwadau amhriodol wedi eu gwneud ar wefan ******* gennych mewn perthynas â’r ysgol a/neu ddisgyblion/staff. Mae sylwadau fel y rhain yn groes i bolisi cyfryngau cymdeithasol yr ysgol, y cawsant eu dosbarthu i bob rhiant ar *********.\nFelly, estynnaf wahoddiad i chi gwrdd â mi yn yr ysgol ar ********, i drafod y mater ymhellach, datrys unrhyw faterion/bryderon a all fod gennych a chytuno ar ffordd ymlaen.\nOs nad yw’r dyddiad/amser uchod yn gyfleus i chi, cysylltwch â’r ysgol ar ******* i drefnu dyddiad neu amser arall. Os nad ydych yn mynychu’r cyfarfod hwn, bydd yn rhaid i mi gymryd camau pellach mewn perthynas â’r sylwadau hyn.\nLLYTHYR ENGHREIFFTIOL (LLYTHYR CAM 1 OS NAD YW’R DEWIS O GYFARFOD YN BRIODOL NEU OS NAD YW RHIANT YN MYNYCHU’R CYFARFOD A DREFNWYD)\nDaeth i’m sylw bod sylwadau amhriodol wedi eu gwneud ar wefan ******* gennych mewn perthynas â’r ysgol a/neu ddisgyblion/staff. Mae copi o’r sylwadau hynny yn amgaeedig [COPI O GIPLUN SGRIN OS GELLIR CADW ENW’R SAWL SY’N HYSBYSU NEU DDEILYDD CYFRIF YN ANHYSBYS] gyda’r llythyr hwn er mwyn gallu cyfeirio ato’n rhwydd, a chyfeiriaf yn benodol at y sylw(adau) canlynol a wnaed:\n[RHOWCH Y DARNAU PERTHNASOL I MEWN GYDA’R DYDDIAD A’R AMSER Y CAWSANT EU GWNEUD]\nMae sylwadau o’r fath yn groes i bolisi cyfryngau cymdeithasol yr ysgol, a gafodd ei ddosbarthu i bob rhiant ar *********, ac sydd hefyd wedi ei amgau gyda’r llythyr hwn. Gall sylwadau amhriodol mewn perthynas â’r ysgol/disgyblion/staff [ADDASU FEL BO’N BRIODOL] ar gyfryngau cymdeithasol gael effaith niweidiol ar yr ysgol ac ar addysg disgyblion trwy beidio a chaniatáu i’r ysgol ddelio’n uniongyrchol ag unrhyw broblemau/pryderon a all fod gennych trwy ddefnyddio’r cyfryngau priodol.\nYn ogystal â hynny, gallai unrhyw un sy’n postio sylwadau amhriodol ynghylch ysgolion/staff/disgyblion, wynebu camau cyfreithiol pan mae eu sylwadau yn niweidio enw da neu’n peri trallod i unigolion.\nYng ngoleuni’r uchod, ac yn unol â pholisi’r ysgol, gofynnaf felly i chi ddileu’r sylwadau y cyfeirir atynt uchod erbyn 6yh ar …………. [GAN SICRHAU BOD Y DYDDIAD/AMSER A GYNIGIR YN REALISTIG H.Y. CANIATAU 48 AWR AR ÔL POSTIO).\nOs nad ydych yn dileu’r sylwadau, bydd yn rhaid i’r ysgol gymryd camau pellach a cheisir cyngor cyfreithiol. [OS YN BERTHNASOL] Noder bydd yr aelod(au) o’r staff yr effeithir arnynt hefyd yn cysylltu’n uniongyrchol â’i undeb ef/hi/hwy i gael eu cyngor a’u cefnogaeth ac ystyried cymryd camau pellach (sy’n cynnwys camau cyfreithiol) onid ydych yn dileu’r sylwadau.\nMewn perthynas â’r materion/pryderon rydych yn cyfeirio atynt yn eich sylwadau, rwyf yn eich annog yn gryf i ddefnyddio gweithdrefn cwynion yr ysgol fel y gellir ystyried y mater hwn yn ffurfiol a chael datrysiad priodol. Amgaeaf daflen gweithdrefn cwynion yr ysgol er gwybodaeth ac ystyriaeth.\nGobeithio gellir datrys y mater yn gyflym, ac y gallwn gydweithio i ddatrys unrhyw bryderon a all fod gennych.\n[ADDASU UNRHYW RAN FEL BO’N BRIODOL I’R AMGYLCHIADAU, CYSYLLTWCH Â CHYFREITHIWR ADDYSG Y SIR I DDARLLEN PROFLENNI NEU AM ARWEINIAD PELLACH]


BBC - Blog C2 - : Ta Ta Big Brother!\n| Nesaf » Ta Ta Big Brother!\nCategorïau:\tE-Gofnod\tGlyn Wise | 12:00, Dydd Mercher, 10 Ionawr 2007\nMae hi di bod yn wythnos brysur i fi wythnos yma. Dechrau'r wythnos mi oeddwn ni yn y gorllewin yn hyrwyddo ymgyrch or enw 'Codi Llais dros Lyfrgelloedd'. Be o ni'n gorfod ei wneud oedd siarad efo plant ysgol am ba mor dda ydi llyfrgelloedd. Mi oedd y plant yn cael cyfle i holi fi am fy hoff lyfrau a ballu, ond ges i'r un cwestiwn am lyfrau ond llwyth o gwestiynau am Big Brother.\nNôl i Gaerdydd dydd Mercher, a mi es i i siarad i ysgol gynradd lleol am y pwysigrwydd o ddarllen. Ar ôl gorffen yn yr ysgol mi oedd gen i 'chydig o oriau i'w sbario cyn mynd i'r BBC at griw C2, felly es i i'r dref i weld dyn oedd yn dweud ffortiwn yn y farchnad. Mi oedd o'n ddiddorol iawn, nath o ddweud wrtha fi y baswn i'n priodi a cael tri o blant. Nath o ddweud wrthai y basa gennai yrfa da hefyd.\nO ni ar dipyn o 'high' wedyn yn mynd i fewn at griw C2. Dwi wrth fy modd efo'r cwis pop ar nos fercher, wythnos yma tro Ysgol Eifionydd Porthmadog yn erbyn ysgol Brynhyfryd, Rhuthun oedd hi, a ysgol Eifionydd enillodd. Ar ôl y rhaglen es i am beint i'r bae efo fy ffrind Chris. Methu cysgu wedyn ar ôl cyrraedd adre ac aros i fyny tan 4 o'r gloch yn gwylio ffilm am y Klu Klux Klan.\nDydd Gwener o ni wedi cael y byg, o ni methu stopio meddwl am be oedd y dyn dweud ffortiwn wedi dweud wrthai ganol wythnos, felly es i'n ôl i gael clywed mwy am fy nyfodol. Mi oedd hi'n bwrw eira erbyn i fi ddod allan o'r farchnad, ac roedd rhaid i fi ddal y tren i Lundain ar gyfer parti 'reunion' Big Brother. O ni di bod yn edrych ymlaen am y parti ers wythnosau, gan feddwl y basa fo'n gret dal fyny efo'r holl griw oedd yn y ty efo fi dros yr haf. Wel am siom! Iawn oedd y parti. Mi oedd yr ystafell yn llawn cenfigen, pawb am y gorau i brofi pwy oedd wedi gwneud y mwyaf o bres ers gadael y ty. Dwi ddim eisiau dweud gormod, ond mi oedd yna lot o ffraeo, cwffio a cusanu yn ystod y parti. Imogen druan gafodd yr amser gwaethaf dwi'n meddwl. Fawr neb o'r merched eraill yn siarad efo hi. Er ei fod hi'n neis gweld pawb eto, dwi wedi sylweddoli mai dim ond gem ddaeth a ni at ein gilydd a bo ni wedi gorfod bod yn ffrindiau am y cyfnod o dri mis. Yn rhyfedd iawn, nes i siarad lot efo Bonnie, y cyntaf i adael y ty, a hefyd efo Susie y ddynes o ni'n meddwl oedd yn 'boring' iawn gan ei bod hi'n gwneud dim byd ond yfed te! Mae'n debyg na fyddai'n gweld rhanfwyaf o griw Big Brother byth eto.\nGobeithio erbyn diwedd y flwyddyn yma, y bydd pobl yn cyfeirio atai fel Glyn C2 yn hytrach na Glyn Big Brother.


Sylwadau Ysgrifennydd Cymru ar ‘garreg filltir bwysig’ i Tata Steel - GOV.UK\nSylwadau Ysgrifennydd Cymru ar ‘garreg filltir bwysig’ i Tata Steel\nDywedodd Cheryl Gillan, Ysgrifennydd Gwladol Cymru: “Mae heddiw’n garreg filltir bwysig yn y gwaith o adeiladu Ffwrnais Chwyth Rhif 4 yn Tata…\nDywedodd Cheryl Gillan, Ysgrifennydd Gwladol Cymru: “Mae heddiw’n garreg filltir bwysig yn y gwaith o adeiladu Ffwrnais Chwyth Rhif 4 yn Tata Steel. Bydd y pedwar mis nesaf yn gyfnod o weithgarwch peirianyddol dwys wrth i fodiwlau sy’n pwyso dros 500 tunnell gael eu codi i’w lle gan ymestyn tua’r awyr ar ei safle ym Mhort Talbot.”\n“Yn amlwg, mae Tata yn gweithredu mewn marchnad hynod heriol - yn y wlad hon ac yn rhyngwladol - ond rwyf wedi cael sicrwydd bod Tata wedi ymrwymo’n llwyr i’w fuddsoddiad yn y DU. Y cwmni yw un o’n cyflogwyr mwyaf yng Nghymru, ac edrychaf ymlaen at weld y ffwrnais newydd yn datblygu dros y misoedd nesaf.”\n“Fel Llywodraeth, rydym yn gwybod bod gyrru ein heconomi ymlaen yn wyneb y gwyntoedd cryfion sy’n chwythu yn ein herbyn o Ardal yr Ewro yn dasg enbyd. Rydyn ni’n gwybod y bydd yn cymryd amser. Ac rydyn ni’n gwybod nad oes ffordd hawdd a di-boen allan o’r llanast y gwnaethom ei etifeddu. O gofio’r hyn sy’n digwydd yn y byd, mae angen i ni ganolbwyntio’n ddiwyro ar yr economi ac mae’r cyhoeddiadau diweddar am seilwaith a benthyca yn profi mai dyma’n union beth rydyn ni’n ei wneud.”\nCyhoeddwyd ar 26 July 2012


Swydd Athro/Athrawes Ddosbarth - eTeach\nSwydd Athro/Athrawes Ddosbarth\n6th September 2019 12:05 AM\nContract length: 3rd November, 2020\nJob ID: 1059826\nSwydd athro / athrawes ddosbarth\ndros dro am flwyddyn\nMae Corff Llywodraethol Ysgol Gymraeg Glan Ceubal yn awyddus i benodi person brwdfrydig, ymroddgar ac egnϊol i ymuno â staff yr ysgol hon.\nMae’r Corff Llywodraethol yn awyddus i benodi person sydd:\n• yn hollol gymwys yn y Gymraeg, ar lafar ac yn ysgrifenedig;\n• yn meddu ar safonau addysgu uchel fel athro/athrawes;\n• â dealltwriaeth dda o’r meysydd dysgu a phrofiad;\n• â gafael dda ar ofynion asesu;\n• â’r gallu i godi safonau drwy’r defnydd o ddulliau dysgu amrywiol sydd yn hanfodol i ateb anghenion pob disgybl;\n• â’r gallu i ysgogi staff eraill a disgyblion i lwyddo;\n• yn dangos safonau uchel wrth ddefnyddio TGCh;\n• yn barod i weithio’n agos gyda’r Pennaeth, yr Uwch Dîm Arwain a’r Llywodraethwyr i greu ysgol hapus sy’n cyrraedd safonau uchel ymhob agwedd o addysg a bywyd disgyblion yr ysgol.\nMae croeso i chi gysylltu â’r Pennaeth Mrs Lisa Mead am ragor o wybodaeth ar\nArgraffwch y ffurflen gais drwy ddewis y botwm “Gwneud Cais”.\nNeu cysylltwch â Chysylltu â Chaerdydd (C2C) ar neu e-bostiwch Caerdydd ar Waith yn am becyn cais gan ddyfynnu: ED50195873 a theitl y swydd.\nDylid dychwelyd ffurflenni cais wedi’u cwblhau i’r ysgol yn uniongyrchol erbyn y dyddiad cau.\nDyddiad cau: Dydd Gwener, 06 Medi 2019\nYsgol Glan Ceubal is committed to safeguarding and promoting the welfare of children, young people and vulnerable adults and expects all staff and volunteers to share this commitment.We particularly welcome applications from under represented groups including ethnicity, gender, transgender, age, disability, sexual orientation or religion.


Agenda item - Materion yn Codi\nCyfarfod Panel Rhiantu Corfforaethol - Mae Rhiantu Corfforaethol yn awr yn swyddogaeth y Panel Gwella Gwasanaethau Cymdeithasol, Dydd Llun, 18fed Mawrth, 2019 2.00 o'r gloch (Item 3.)\n· Strategaeth Ddrafft Recriwtio a Chadw Gofalwyr Maeth (gweler eitem 5 isod)\n· Pennaeth Gwasanaeth (Gwasanaeth Ymyrraeth Ddwys) i ddiweddaru’r Panel ar y sefyllfa o ran cyllido’r flaengaredd ar y cyd gyda Voices from Care Cymru i gyd-gynhyrchu Strategaeth Plant y Gofelir Amdanynt a Gadawyr Gofal Ynys Môn.\n• Lleisiau o Ofal Cymru\nDywedodd y Rheolwr Gwasanaeth (Gwasanaethau Plant) ei fod wedi adrodd i gyfarfod blaenorol y Panel ar fenter ar y cyd arfaethedig gyda Lleisiau o Ofal Cymru - un o'r asiantaethau gwirfoddol mwyaf blaenllaw yng Nghymru am weithio gyda phlant sy'n derbyn gofal - i sefydlu grŵp cyfranogi misol ar gyfer plant a phobl ifanc sydd â phrofiad o ofal i helpu i gyd-gynhyrchu Strategaeth Plant sy'n Derbyn Gofal a Gadawyr Gofal. Byddai'r prosiect lle byddai Lleisiau o Ofal Cymru yn cynnig cyngor a chefnogaeth ar gyfranogiad a rhianta corfforaethol, yn rhedeg am o leiaf ddeuddeng mis ar gost o £ 16,500 y flwyddyn a byddai ganddo hefyd werth etifeddiaeth o ran sefydlu'r modd y gall plant a phobl ifanc sy'n derbyn gofal gan yr Awdurdod barhau i gael llais y tu draw i oes y prosiect, a hefyd o ran sicrhau bod eu cyfranogiad yn ystyrlon a bod i’r cyfranogiad hwnnw ganlyniad pendant ar ffurf Strategaeth ar gyfer Ynys Môn i Blant sy'n Derbyn Gofal a Gadawyr Gofal. Dywedodd y Swyddog ei fod wedi cysylltu â phartneriaid y Gwasanaeth yn fewnol ac yn allanol i gael gwybod a fyddent yn gallu cyfrannu tuag at gost y prosiect ac hyd yn hyn bod Gwasanaethau Addysg a Thai y Cyngor wedi cadarnhau eu parodrwydd i wneud cyfraniad o'r fath. Roedd Swyddfa Comisiynydd Heddlu a Throsedd Gogledd Cymru wedi cadarnhau trwy lythyr nad oedd yn gallu cyfrannu gan nodi y byddai gwneud hynny'n gosod cynsail ar gyfer cyfrannu at brosiectau gan awdurdodau eraill yng Ngogledd Cymru a hefyd oherwydd ei fod yn datblygu ei broses ei hun ar gyfer ymgysylltu gyda phlant a phobl ifanc ar draws Gogledd Cymru. Yn yr un modd, nid yw'r prosiect yn bodloni'r meini prawf ar gyfer ei ariannu gan Ymddiriedolaeth Elusennol Ynys Môn nac Ymddiriedolaeth Addysg Bellach Ynys Môn (Stad Elusennol David Hughes). Dywedodd Rheolwr y Gwasanaeth fod trafodaethau gyda Lleisiau o Ofal Cymru wedi symud ymlaen ac y bydd swyddog o'r sefydliad yn dod i Ynys Môn yn ystod yr wythnosau nesaf fel rhan o Ymweliad Laming.\nDywedodd Liz Fletcher, Bwrdd Iechyd Prifysgol Betsi Cadwaladr, er ei bod yn cytuno â'r prosiect mewn egwyddor, y byddai'n rhaid iddi sefydlu gydag Adran Gyllid y Bwrdd a oes cyllid ar gael i alluogi gwneud cyfraniad.\nWrth nodi'r adroddiad a ddaeth yn ôl gan y Rheolwr Gwasanaeth, nododd y Panel hefyd fod yr Heddlu, o dan y ddeddfwriaeth enillion o droseddau, yn derbyn canran o'r arian a atafaelwyd a gellir ei ddefnyddio er budd y gymuned ar draws ardaloedd awdurdodau lleol Gogledd Cymru. Awgrymwyd y gallai fod yn fuddiol gwneud ymholiadau pellach am arian enillion o droseddau fel llwybr ariannu posibl ar gyfer y prosiect Lleisiau o Ofal.\nCAMAU GWEITHREDU Y CYTUNWYD ARNYNT: Gwneud ymholiadau gyda Heddlu Gogledd Cymru ynghylch a ellir gwneud cyfraniad tuag at y prosiect Lleisiau o Ofal o arian enillion o droseddau.\n• Gwasanaeth Iechyd Meddwl Plant a Phobl Ifanc (CAMHS)\nCadarnhaodd Liz Fletcher, BIPBC, fel un â chyfrifoldeb am iechyd plant ar draws Gwynedd ac Ynys Môn gyda portffolio yn cwmpasu gwasanaeth iechyd meddwl plant a phobl ifanc; gwasanaeth aciwt yn yr ysbyty; gwasanaeth ymwelwyr iechyd a nyrsuso ysgol a gwasanaeth cymunedol (gyda phwyslais ar niwro-ddatblygiad ac anabledd) y byddai'n hapus i ofyn i unrhyw un o'r pedwar rheolwr gwasanaeth fynychu cyfarfod o'r Panel Rhiant Corfforaethol i drafod elfennau penodol yn ymwneud â'r pedwar maes gwasanaeth.


Adroddiad o Gynhadledd CymruGyfan 2009 (Rhan 1) | rhysllwyd.com\nAdroddiad o Gynhadledd CymruGyfan 2009 (Rhan 1)\nby admin | Mar 14, 2009 | Ffydd | 0 comments\nAddoliad ar gychwyn y gynhadledd\nRoedd hi’n fraint cael mynychu cynhadledd CymruGyfan yn y Drenewydd wythnos diwethaf. Bu i mi gyrraedd ychydig bach yn hwyr – roedd hi’n dipyn o daith i gyrraedd yno o Fangor erbyn deg y bore; wrth i mi gyrraedd roedd y maes parcio’n orlawn ac wrth i addoliad y bore ddechrau dyma fi’n sleifio i mewn i’r cefn a’m syfrdanu gyda’r nifer oedd wedi dod ynghyd – dros ddau gant oliaf. Torf o bobl Dduw oedd wedi troi eu hanobaith yn obaith. Wedi troi eu cwyno yn weithgarwch. Wedi troi eu consyrn am Gymru yn eirioldeb gerbron Duw dros ein cenedl. Roedd yn y gynhadledd hon gred ddiysgog fod Duw yn gallu adfywio ei waith yng Nghymru, cred hyd yn oed fod Duw wedi dechrau’r adfywio hyd yn oed.\nPwy neu beth ydy CymruGyfan felly? Maen symudiad sy’n rhwydweithio i blannu eglwysi newydd neu i gryfhau rhai sydd yn bod eisoes, yn ôl y galw. Maen nhw’n teimlo’r Ysbryd Glân yn gweithio drwy rwydweithiau, ac yn cael eu harwain i weithredu yn awr i symud ymlaen ar fyrder. Mewn gair, nid siop siarad ydy CymruGyfan ond pobl sydd am weithredu. Mae CymruGyfan yn edrych i feithrin cyd-weithrediad ymhlith Cristnogion, er hyrwyddo plannu eglwysi newydd a chryfhau eglwysi presennol, a fydd yn gweld cynyddu nifer yr eglwysi hyfyw yng Nghymru. Maen nhw’n gweithio gyda rhwydweithiau a grwpiau o eglwysi sydd yn rhannu eu gwerthoedd, boed y rheiny o blith yr enwadau Anglicanaidd, Bedyddwyr, Diwygiedig, Carismataidd, cyfrwng Cymraeg neu’n annibynnol o unrhyw enwad. Nid yw hi’n fwriad gyda’n nhw i ffurfio enwad newydd na chorff o eglwysi eu hunain; mae hyn yn bwynt pwysig i gofio.\nHywel Edwards, Eglwys Antioch Bae Colwyn\nMae bwriad Iesu i adeiladu ei eglwys yr un o hyd (Mathew 16:18). Mae CymruGyfan yn credu ein bod yn byw mewn dyddiau o gyfleon, o adnoddau, o ryddid i ledaenu yr Efengyl, ac i gychwyn eglwysi newydd. Wrth inni weld cymdeithas yn cael ei darnio, lledaeniad anghyfraith, a seciwlariaeth yn rhoi bod i anobaith, daw Eglwys yr Arglwydd Iesu yn fwy amlwg yn ei safiad dros wirionedd, cymod a gobaith. Mae’r byd ar ei waethaf angen eglwysi ar eu gorau. Ar ddechrau’r unfed ganrif ar hugain mae llawer o ardaloedd yng Nghymru’r prysur droi yn anialdiroedd ysbrydol gyda chynulleidfaoedd yn heneiddio, adeiladau’n cau, yr Efengyl yn anaml ei phregethiad ac ond ychydig iawn o ddisgwyl unrhyw newid er gwell.\nY gred yn y gynhadledd oedd ei bod yn amser i ufuddhau i Gomisiwn Iesu. Canrif a hanner yn ôl, roedd mwyafrif poblogaeth Cymru yn cael y cyfle i wrando ar bregethu efengylaidd, efengylaidd yng ngwir ystyr y gair nid efengyliaeth fodern-Americanaidd! Deg a thrigain o flynyddoedd yn ôl, cyrhaeddwyd pen-llanw yn rhif ‘aelodaeth’ capeli Cymru. Heddiw, yn ôl rhaid ystadegau, mae’n debyg na ellir disgrifio ond tua 2% o’r boblogaeth fel Cristnogion byw. Does gan ddwsinau o drefi, na channoedd o bentrefi ddim tystiolaeth, ac fe welir dirywiad cyson ymhlith y rheiny sydd â thystiolaeth o’r fath ganddynt. Mae yna eglwysi cryfach sydd yn gwasanaethu yn effeithiol o fewn y cylch o’u cwmpas ac yn cefnogi gwaith tramor, ond prin yw’r rhai sydd â strategaeth glir nag ymrwymiad i’w cenedl eu hunain, ein cenedl ni. Y consensws yn y gynhadledd oedd fod yr Arglwydd Iesu yn ewyllysio gweld eglwysi byw, sy’n anrhydeddu y Beibl, ym mhob rhan o Gymru gan gynnwys ardaloedd canol dinas, cymunedau’r cymoedd, Canolbarth Cymru a chymunedau Cymraeg eu hiaith.\nParhad yn y cofnod nesaf…


Barnwyr 6 (BNET) - Bible Society\nBarnwyr 6 BNET\n1Dyma bobl Israel, unwaith eto, yn gwneud rhywbeth gwirioneddol ddrwg yng ngolwg yr ARGLWYDD. Felly dyma fe'n gadael i Midian eu rheoli nhw am saith mlynedd. 2Roedd y Midianiaid mor greulon nes i lawer o bobl Israel ddianc i'r mynyddoedd i fyw mewn cuddfannau ac ogofâu a lleoedd saff eraill. 3Bob tro y byddai pobl Israel yn plannu cnydau, byddai'r Midianiaid, yr Amaleciaid a phobl eraill o'r dwyrain yn ymosod arnyn nhw. 4Roedden nhw'n cymryd y wlad drosodd ac yn dinistrio'r cnydau i gyd, yr holl ffordd i Gasa. Roedden nhw'n dwyn y defaid, yr ychen a'r asynnod a gadael dim i bobl Israel ei fwyta. 5Pan oedden nhw'n dod gyda'u hanifeiliaid a'u pebyll, roedden nhw fel haid o locustiaid! Roedd cymaint ohonyn nhw, roedd hi'n amhosib eu cyfri nhw na'u camelod. Roedden nhw'n dod ac yn dinistrio popeth.\n6Roedd pobl Israel yn ddifrifol o wan o achos Midian, a dyma nhw'n gweiddi'n daer ar yr ARGLWYDD am help. 7-8Pan ddigwyddodd hynny, dyma'r ARGLWYDD yn anfon proffwyd atyn nhw gyda neges gan yr ARGLWYDD, Duw Israel, yn dweud: “Fi ddaeth â chi allan o wlad yr Aifft, a'ch rhyddhau o fod yn gaethweision. 9Gwnes i'ch achub chi o'u gafael nhw, ac o afael pawb arall oedd yn eich gormesu chi. Dyma fi'n eu gyrru nhw allan o'ch blaen chi, ac yn rhoi eu tir nhw i chi. 10A dwedais wrthoch chi, ‘Fi ydy'r ARGLWYDD eich Duw chi. Peidiwch addoli duwiau'r Amoriaid dych chi'n byw ar eu tir nhw!’ Ond dych chi ddim wedi gwrando arna i.”\n11Dyma angel yr ARGLWYDD yn dod ac yn eistedd dan y goeden dderwen oedd ar dir Joas yr Abiesriad yn Offra. Roedd Gideon, ei fab, yno yn dyrnu ŷd mewn cafn gwasgu grawnwin, i'w guddio oddi wrth y Midianiaid. 12Pan welodd yr angel, dyma'r angel yn dweud wrtho, “Mae'r ARGLWYDD gyda ti, filwr dewr.” 13“Beth, syr?” meddai Gideon. “Os ydy'r ARGLWYDD gyda ni, pam mae pethau mor ddrwg arnon ni? Pam nad ydy e'n gwneud gwyrthiau rhyfeddol fel y rhai soniodd ein hynafiaid amdanyn nhw? ‘Daeth yr ARGLWYDD â ni allan o'r Aifft!’ – dyna roedden nhw'n ei ddweud. Ond bellach mae'r ARGLWYDD wedi troi ei gefn arnon ni, a gadael i'r Midianiaid ein rheoli.” 14Ond yna, dyma'r ARGLWYDD ei hun yn dweud wrth Gideon, “Rwyt ti'n gryf. Dos, i achub Israel o afael y Midianiaid. Fi sy'n dy anfon di.” 15Atebodd Gideon, “Ond feistr, sut alla i achub Israel? Dw i'n dod o'r clan lleiaf pwysig yn llwyth Manasse, a fi ydy mab ifancaf y teulu!” 16A dyma'r ARGLWYDD yn dweud wrtho, “Ie, ond bydda i gyda ti. Byddi di'n taro'r Midianiaid i gyd ar unwaith!”\n17Yna dyma Gideon yn dweud, “Plîs wnei di roi rhyw arwydd i mi i brofi mai ti sy'n siarad hefo fi go iawn. 18Paid mynd i ffwrdd nes bydda i wedi dod yn ôl gydag offrwm i'w gyflwyno i ti.” “Gwna i aros yma nes doi di yn ôl,” meddai'r ARGLWYDD.\n19Felly dyma Gideon yn mynd a pharatoi myn gafr ifanc. Defnyddiodd sachaid fawr o flawd i baratoi bara heb furum ynddo – tua deg cilogram. Rhoddodd y cig mewn basged a'r cawl mewn crochan a dod â'r bwyd i'w roi i'r angel oedd o dan y goeden dderwen. 20Yna dyma'r angel yn dweud wrtho, “Gosod y cig a'r bara ar y garreg yma, yna tywallt y cawl drosto.” Pan wnaeth Gideon hynny, 21dyma'r angel yn cyffwrdd y cig a'r bara gyda blaen ei ffon. Ac yn sydyn, dyma fflamau tân yn codi o'r garreg a llosgi'r cig a'r bara. Yna diflannodd angel yr ARGLWYDD. 22Roedd Gideon yn gwybod yn iawn wedyn mai angel yr ARGLWYDD oedd e. “O, na!” meddai. “Feistr, ARGLWYDD. Dw i wedi gweld angel yr ARGLWYDD wyneb yn wyneb!” 23Ond meddai'r ARGLWYDD wrtho, “Popeth yn iawn. Paid bod ag ofn. Ti ddim yn mynd i farw.” 24A dyma Gideon yn adeiladu allor yno i'r ARGLWYDD, a rhoi'r enw “Heddwch yr ARGLWYDD” arni. (Mae'n dal yna heddiw, yn Offra yr Abiesriaid.)\n25Y noson honno, dyma'r ARGLWYDD yn dweud wrtho, “Cymer y tarw gorau ond un sydd gan dy dad, yr un saith mlwydd oed. Yna dos a chwalu'r allor sydd gan dy dad i Baal, a thorri'r polyn Ashera sydd wrth ei hymyl. 26Wedyn dw i eisiau i ti adeiladu allor i'r ARGLWYDD dy Dduw ar ben y bryn yma, a gosod y cerrig mewn trefn. Defnyddia bolyn y dduwies Ashera wnest ti ei dorri i lawr fel coed tân i aberthu'r tarw yn offrwm i'w losgi'n llwyr.” 27Felly dyma Gideon yn mynd â deg o weision a gwneud fel y dwedodd yr ARGLWYDD. Ond arhosodd tan ganol nos, am fod arno ofn aelodau eraill y teulu a phobl y dref.\n28Y bore wedyn, pan oedd pawb wedi codi, cawson nhw sioc o weld allor Baal wedi'i dryllio a pholyn y dduwies Ashera wedi'i dorri i lawr. A hefyd yr allor newydd oedd wedi'i chodi, gydag olion y tarw oedd wedi'i aberthu arni. 29“Pwy sydd wedi gwneud hyn?” medden nhw. Ar ôl holi'n fanwl, dyma nhw'n darganfod yn y diwedd mai Gideon, mab Joas, oedd wedi gwneud y peth. 30Dyma nhw'n mynd at Joas. “Tyrd a dy fab allan yma,” medden nhw. “Fe sydd wedi dinistrio allor Baal ac wedi torri polyn y dduwies Ashera i lawr. Rhaid iddo farw!” 31Ond dyma Joas yn dweud wrth y dyrfa oedd yn ei fygwth, “Ydy Baal angen i chi ymladd ei frwydrau? Ydych chi'n mynd i'w achub e? Bydd unrhyw un sy'n ymladd drosto wedi marw erbyn y bore. Os ydy Baal yn dduw go iawn, gadewch iddo ymladd ei frwydrau ei hun pan mae rhywun yn dinistrio'i allor!” 32Y diwrnod hwnnw, dechreuodd ei dad alw Gideon yn Jerwb-baal,6:32 Jerwb-baal sef, “Gadewch i Baal ymladd”. ar ôl dweud, “Gadewch i Baal ymladd gydag e, am ei fod wedi chwalu allor Baal.”\n33Dyma'r Midianiaid, yr Amaleciaid a phobloedd eraill o'r dwyrain yn dod at ei gilydd ac yn croesi afon Iorddonen a gwersylla yn Nyffryn Jesreel. 34A dyma Ysbryd yr ARGLWYDD yn dod ar Gideon. Chwythodd y corn hwrdd6:34 corn hwrdd Hebraeg, shoffar. a galw byddin o ddynion o glan Abieser i'w ddilyn. 35Yna anfonodd negeswyr drwy diroedd llwythau Manasse, Asher, Sabulon, a Nafftali i alw mwy o ddynion at ei gilydd, a dyma nhw i gyd yn dod i wynebu'r gelynion.\n36Yna dyma Gideon yn dweud wrth Dduw, “Os wyt ti'n mynd i'm defnyddio i i achub Israel, fel ti wedi addo, rho arwydd i mi i ddangos fod hynny'n wir. 37Heno dw i'n mynd i roi swp o wlân allan ar y llawr dyrnu. Os bydd gwlith ar y gwlân yn unig a'r ddaear o'i gwmpas yn sych, bydda i'n gwybod yn bendant wedyn dy fod ti'n mynd i achub Israel trwof fi, fel ti wedi addo.” 38A dyna ddigwyddodd! Pan gododd Gideon y bore wedyn, dyma fe'n gwasgu'r gwlân a dyma lond powlen o wlith yn diferu ohono. 39Yna dyma Gideon yn dweud wrth Dduw, “Paid gwylltio gyda mi os gofynna i am un arwydd arall. Gad i mi brofi un waith eto gyda'r gwlân. Y tro yma, cadw'r gwlân yn sych tra mae'r ddaear o'i gwmpas yn wlith i gyd.” 40A'r noson honno, dyna'n union wnaeth Duw. Dim ond y gwlân oedd yn sych. Roedd y ddaear o'i gwmpas yn wlith i gyd.


Golwg-yr-Aman - Darganfod Sir Gar\nMae Golwg-yr-Aman yn ffurfio rhan (3.5km) o'r daith gerdded, lle nad oes unrhyw draffig, ar lannau'r afon o Rydaman i Frynaman, sef pellter o tua 14 cilomedr! Mae'n cynnwys capeli hanesyddol, tafarndai clyd, cerrig coffa hynafol a chae rygbi'r Aman!\nCyngor am bicnic:\nSut i gyrraedd: Mae'r daith gerdded hon yn dechrau o'r maes parcio ar bwys Capel Bryn Seion, Glanaman.\nTaith gerdded a awgrymir: Golwg Yr Aman\nMae'n werth ymweld â The Pear Tree Deli yn Rhydaman i gael ei rholiau sosej poblogaidd! Mae'r rholiau hyn llawn cig o ansawdd, ac ymhlith y gorau! Mae'r ffefrynnau eraill ar gyfer picnic gaeaf yn cynnwys cawl, roliau porc twym a brownis cartref.\nGwely a Brecwast- Mae Gwely a Brecwast Beudy Bach yn ysgubor 200 oed sydd wedi'i haddasu'n chwaethus ar dyddyn ac mae oddeutu 4 milltir o ddiwedd yr M4.\nHunanarlwyo- Mae Bwthyn Nant Melyn yn fwthyn bach Cymreig 160 oed yng nghanol pentref Brynaman, ac o fewn pellter cerdded i'r siop leol, canolfan dwristiaeth y Mynydd Du, sinema ddelfrydol a thafarndai. Mae'r bwthyn ym mhen uchaf Dyffryn Aman ac ar ymyl Parc Cenedlaethol Bannau Brycheiniog. Y bwthyn hwn yw un o anheddau cyntaf y pentref, ac fe'i hadeiladwyd yn 1851. Mae ganddo ddwy ystafell a lle i hyd at bedwar person gysgu.


Cofnodi eich oriau eich hun\nGweithwyr asiantaeth dros dro\nLluniodd grwp a gadeiriwyd gan Denise Kingsmill adroddiad ar gyfer yr Adran Masnach a Diwydiant yn 2003, a arweiniodd at newidiadau a weithredwyd yn 2005. Roedd y newidiadau yn ei gwneud yn ofynnol i gwmnïau a restrwyd yn gyhoeddus gynnwys y broses o reoli cyfalaf dynol yn eu hadolygiad Gweithredu ac Ariannol blynyddol.\nYmhlith y materion a amlygwyd yw'r angen i ystyried effaith tueddiadau strategol demograffig, daearyddol a galwedigaethol yn y dyfodol ac ystyried y rhain wrth ddatblygu strategaethau Rheoli Cyfalaf Dynol fydd yn ategu nodau corfforaethol. Dylai hyn gynnwys asesiad rheolaidd o b'un a yw'r cydbwysedd rhwng gweithwyr llawn amser a rhan amser yn briodol ar gyfer yr amcanion gweithredu.\nMenter y cyflogwr\nNi all cyflogwr newid telerau cytundebol, megis patrwm oriau gwaith neu leoliad y gweithle yn annibynnol ar eraill. Rhaid i newidiadau o'r fath gynnwys ymgynghori gwirioneddol â'r cyflogeion neu eu cynrychiolwyr, a rhaid i hynny fod yn 'ystyrlon'. Mae hyn yn golygu bod yn rhaid cyflwyno cynigion tra bod amser i'w newid o hyd, a rhaid rhoi sylw dyledus i'r ymatebion.\nCaiff mentrau rheolwyr, a'r prosesau a ddefnyddir i'w sicrhau, eu profi ar sail eu 'rhesymoldeb'.\nCais gan gyflogai\nCeir rhwymedigaethau statudol sy'n ei gwneud yn ofynnol i'r cyflogwr ystyried cais i weithio oriau hyblyg, hynny yw lleihau oriau neu newid patrwm yr oriau, gan ofalwyr neu rieni, a hynny'n rhesymol. Maent yn nodi mai dim ond am resymau busnes cadarn y gellir gwrthod ceisiadau o'r fath.\nMae gan y rhan fwyaf o sefydliadau gwasanaeth cyhoeddus bolisïau mewnol sy'n nodi'r camau i'w dilyn i sicrhau bod ystyriaeth o'r fath yn digwydd. Mae'n hanfodol bod y camau hyn yn cael eu dilyn bob amser. Mae'n arfer da cadw nodyn ysgrifenedig o'r pwyntiau allweddol yn yr ystyriaethau a phwy oedd yn rhan o hyn.\nMae twf gweithio hyblyg ac argaeledd staff wrth gefn i 'gyflenwi' ar gyfer yr oriau llai, yn ei gwneud yn fwyfwy tebygol y caiff y rhan fwyaf o geisiadau eu derbyn. Serch hynny, efallai y penderfynir ar fân amrywiadau drwy drafodaethau adeiladol â'r cyflogai dan sylw.\nMae'r ffaith bod lleihad mewn oriau yn gysylltiedig â lleihad pro rata mewn incwm yn golygu ei bod yn annhebygol y bydd y cyflogai yn gwneud y cais ar chwarae bach. Gallai gwrthod y cais olygu bod yr unigolyn hwnnw'n gadael y sefydliad, neu â chyfraddau absenoldeb uchel.\nGall trefniadau gweithio rhan amser cymedrol helpu i gadw staff sydd â sgiliau arbenigol, drwy sicrhau eu bod yn gyfarwydd â'r datblygiadau diweddaraf yn eu maes.\nYn gyson, dengys ymchwil fod ymateb cadarnhaol gan y cyflogwr i gais cyflogai i amrywio contract yn sicrhau budd drwy fwy o ymrwymiad. Return to top\nMae hyn yn canolbwyntio ar yr amser a dreulir ar weithgareddau craidd a nodi pa rai o'r gweithgareddau craidd hynny yw'r rhai mwyaf cynhyrchiol mewn gwirionedd.\nMae'r amser a dreulir yn darllen y nifer sylweddol o negeseuon e-bost bob dydd yn hanfodol, ond a yw'n gynhyrchiol? A yw'n gwneud cyfraniad uniongyrchol i'r broses o ddarparu gwasanaethau mewn gwirionedd?\nUn o fanteision gweithio gartref yw lleihau ymyrraeth, er enghraifft, cydweithwyr yn trafod gweithgareddau'r penwythnos diwethaf, neu wyliau'r flwyddyn nesaf. Mae ymchwil a wnaed gan Brifysgol Caerdydd i'r swn sy'n peri'r ymyrraeth fwyaf mewn swyddfeydd cynllun agored yn dangos mai cydweithwyr yn ceisio bod yn gymdeithasol yw achos yr ymyrraeth fwyaf i amser cynhyrchiol.\nMae dadansoddiad o ddarbodusrwydd yn awgrymu nad yw cymaint â 95% o'r 'gweithgarwch' yn y gwaith yn ychwanegu gwerth mewn gwirionedd. Gall canolbwyntio ar allbwn yn hytrach na mewnbwn fod yn ddefnyddiol, hynny yw gall sefydlu 'normau' o ran faint o waith y dylid ei ddisgwyl ym mha gyfnodau o amser, yna llywio'r broses o reoli a goruchwylio gweithio yn y swyddfa a gweithio gartref.\n'Dychwelyd y ffafr' Y dull anffurfiol o weithredu ar sail quid-pro-quo a ddefnyddir mewn llawer o weithgorau effeithiol iawn lle mae anghenion unigol a gweithredol yn cael eu cydbwyso gan synnwyr cyffredin. Efallai y bydd cynnydd yn y galw am wasanaethau yn gofyn am weithio diwrnodau estynedig a gall arweinydd y tîm sicrhau bod y rhai sy'n gweithio'n hwyr yn eu hamser eu hunain yn cael hyblygrwydd yn gyfnewid am hyn. Er enghraifft, efallai y bydd yr arweinydd tîm yn caniatáu amser ar gyfer profion MoT ceir, aros gartref ar gyfer gwasanaethau domestig, neu fynd i'r deintydd.\nFodd bynnag, mae'r trefniadau hyn yn galw am ddyfarniad da gan arweinwyr tîm sy'n gorfod cadw disgyblaeth briodol mewn perthynas ag amseroedd dechrau a gorffen. Rhaid iddynt barhau i ganolbwyntio ar y gwasanaeth yn y diwylliant tîm i osgoi'r risg o greu agwedd laissez-faire mewn perthynas ag amser cynhyrchiol, gyda staff yn mynd a dod fel y mynnant. Yr arfer da yw canolbwyntio ar allbwn, o ran darparu'r gwasanaeth, i feithrin diwylliant o falchder yn y gwaith a gynhyrchir.\nYn aml, nodir bod polisïau adnoddau dynol, waeth pa mor dda y'u hysgrifennir, yn cael eu hystyried fel dewis olaf i gyflogeion a rheolwyr fel ei gilydd, oherwydd bod gormod ohonynt yn cwmpasu gormod o faterion cymhleth. Peth gwrthnysig fyddai mynnu cydymffurfio â pholisïau ar draul disgresiwn buddiol.\nMae pobl wahanol yn perfformio'n well ar adegau gwahanol mewn unrhyw gyfnod o 24 awr. Mae rhai pobl, y'u gelwir weithiau yn 'dylluanod y nos', yn ei chael yn wirioneddol anodd gwneud eu gwaith yn gynnar yn y bore. Mae eraill yn cael yr un anhawster i weithio gyda'r hwyr.\nMewn llawer o swyddi, nid oes ffordd o osgoi hyn. Os bydd unigolyn yn canfod na all ymdopi â swydd benodol oherwydd y patrwm gwaith gofynnol, efallai y'i cynghorir i ddod o hyd i swydd arall â phatrwm sy'n addas iddo. Mae'n annhebygol y bydd cyfiawnhau perfformiad gwael drwy honni bod yn 'dylluan nos' yn cael ymateb da mewn gwrandawiad gallu/perfformiad.\nFodd bynnag, ceir rhai swyddi lle nad yw'r adeg o'r dydd y gwneir y gwaith yn hanfodol i'r gwasanaeth. Efallai y bydd cefnogi pobl sy'n barod i wneud eu gwaith ar amseroedd ansafonol yn ymarferol mewn achosion o'r fath.\nOs bydd yr hyblygrwydd hwn yn cynnwys bod yn bresennol yn y gweithle, yna gall materion sy'n ymwneud â diogelwch gweithio ar eich pen eich hun, iechyd a diogelwch a chostau fod yn bwysig. Yn yr achosion hyn, mae'n ymarferol ei gwneud yn ofynnol i'r unigolyn gynnal asesiad risg a ddylai gwmpasu'r sefyllfaoedd gwaethaf posibl.\nGall trefniadau hyblyg i un unigolyn beri anniddigrwydd ymhlith aelodau eraill o'r tîm os ydynt o'r farn eu bod yn cael beichiau ychwanegol. Er enghraifft, os oes mwy o alwadau ffôn am naw y bore ond nad yw rhai staff byth yn gweithio ar yr adeg honno. Gellir goresgyn hyn drwy ad-drefnu tasgau eraill i sicrhau tegwch. Y ffordd briodol o weithredu yw cynnal trafodaeth agored â'r tîm cyfan gan greu ymdeimlad o gyd-barch.\nYn aml, y staff eu hunain yw'r bobl orau i wneud trefniadau yn y gwaith.\n'Arferai Prif Nyrs y Ward dreulio hanner diwrnod yr wythnos yn cynllunio'r amserlen. Pan ymddangosai, byddai'r staff yn newid sifftiau ymysg ei gilydd i'r graddau iddi wastraffu ei hamser yn llwyr. Caiff y cynllun gwreiddiol ei gwblhau gan y staff bellach.'\nNoder bod risgiau'n gysylltiedig â hyn. Rhaid i anghenion y gwasanaeth gael blaenoriaeth dros yr holl ystyriaethau eraill, ac mewn rhai gweithrediadau mwy cymhleth, mae'n angenrheidiol sicrhau bod cymysgedd penodol o sgiliau'n bresennol i ragweld galwadau. Efallai mai creu amserlenni ar-lein yw'r ffordd ymlaen.\nFel yr awgryma'r enw, dyma ffurf ar gontract lle mae'r cyflogai yn rhwym wrth gontract cyflogaeth am gyfnod diffiniedig lle mae'r gyflogaeth yn dod i ben ar y dyddiad y daw'r contract i ben.\nMantais hyn, yn gyffredinol, yw na chaiff unrhyw ffioedd asiantaeth eu cynnwys oni bai y defnyddir asiantaeth recriwtio i gyflwyno ymgeiswyr ar gyfer dethol. Mae gan bob parti, cyflogai, rheolwr a'r sefydliad ehangach, ddealltwriaeth glir o'r cynllun cyfan.\nMae'n ddefnyddiol iawn mewn perthynas â rheoli prosiect, lle caiff tîm ei sefydlu er mwyn gwneud gwaith penodol. Os yw'r gwaith hwnnw wedi'i ddiffinio'n glir, gellir gadael y dyddiad y daw'r gyflogaeth i ben yn amwys, a'i ddiffinio fel 'y dyddiad pan gaiff y prosiect ei gwblhau'. Yna mae'n rhaid i'r sefydliad roi hysbysiad terfynu a all, o dan rai amgylchiadau eraill, gael ei ymgorffori yn y contract gwreiddiol.\nNi ddylid trin cyflogeion â chontractau tymor penodol yn llai ffafriol na grwpiau eraill, er enghraifft mewn perthynas â gwyliau neu dâl salwch. Byddant yn cael hawliau cyflogaeth arferol yn ystod eu cyfnod gwasanaeth, yn cynnwys yr hawl i gael tâl diswyddo statudol.\nGall y contract cychwynnol fod am gyfnod hwy na phedair blynedd. Os caiff y cyfnod tymor penodol cychwynnol ei ymestyn, naill ai drwy i'r gyflogaeth barhau (nad yw'n arfer da) neu drwy gynnig cyfnod pellach yn benodol, fel bod cyfanswm y cyfnod yn fwy na phedair blynedd, yna bydd y cyflogai, yn awtomatig, yn cael hawliau cyflogaeth barhaol. Mae hyn oni bai bod yr adnewyddiad sy'n gwneud y cyfnod yn hwy na phedair blynedd yn cynnwys 'cyfiawnhad gwrthrychol' dilys i'r contract beidio â bod yn barhaol. Ceir gwahaniaeth barn o ran ystyr 'dilys'.\nMae angen i unrhyw un ar gontract tymor penodol gael ei oruchwylio'n ofalus, a dylid ei hysbysu y disgwylir i'w gyflogaeth orffen ar y dyddiad y daw'r contract i ben. Yna rhaid i gynrychiolwr y cyflogwr, fel arfer y goruchwyliwr llinell sy'n gweithio yn ôl canllawiau gan yr adran adnoddau dynol, geisio lliniaru canlyniadau terfynu'r gyflogaeth, drwy wneud ymdrechion gwirioneddol i helpu'r unigolyn i ddod o hyd i swydd arall yn yr un sefydliad. Efallai y bydd pobl ar gontractau tymor penodol yn cael blaenoriaeth o ran cael eu hystyried ar gyfer ceisiadau am swyddi mewnol, er enghraifft.\nNid yw cynnig swydd barhaol i rywun sydd wedi profi ei werth mewn cyflogaeth tymor penodol yn ei gwneud yn ofynnol i dalu ffi gyflwyno sy'n arferol gyda gweithwyr dros dro o asiantaethau. Ond, mae'r defnydd o gontractau tymor penodol fel prawf yn unig yn annhebygol o gael ei ystyried yn briodol.\nMae dwy brif risg yn gysylltiedig â defnyddio cyflogaeth tymor penodol. Yn gyntaf, nad yw'r oruchwyliaeth barhaus wedi ceisio lliniaru effaith y terfynu. Yn ail, bod y gyflogaeth, na fu'n destun prosesau mewnol, yn parhau dros bedair blynedd gan greu statws parhaol a'r posibilrwydd o ddiswyddo annheg.\nFodd bynnag, pan gaiff ei rheoli a'i gweinyddu'n gywir mewn amgylchiadau priodol, gall cyflogaeth tymor penodol fod yn ddefnyddiol iawn.\nMae llawer o ddiwydiannau yn defnyddio carfannau o gyflogeion yn arbennig ar gyfer adeg benodol o'r flwyddyn, er enghraifft amaethyddiaeth. Os bydd gwasanaeth cyhoeddus brysuraf mewn rhai swyddogaethau ar adegau gwahanol o'r flwyddyn, yna efallai y bydd hyn yn briodol.\nEr y dylid pennu cyfartaledd ar gyfer cyfanswm nifer yr oriau a weithir o dan y Rheoliadau Oriau Gwaith dros gyfnod o 17 wythnos, gan ganiatáu ar gyfer rhai cyfnodau arbennig o brysur, rhaid dilyn y gofynion o ran cyfnodau rhwng gwaith (isafswm o 11 awr).\nMae ffurf y boblogaeth sydd ar gael i ymuno â gweithlu'r gwasanaeth cyhoeddus yn newid.\nMae'r Swyddfa Ystadegau Gwladol (www.statistics.gov.uk) yn nodi bod mwy o bobl 41 oed yn y DU yn 2006 nag unrhyw grwp oedran arall. Yng Nghymru, (www.statswales.gov.uk, amcangyfrifon poblogaeth canol y flwyddyn yn ôl awdurdodau lleol), mae'r boblogaeth ym mhob grwp oedran yn debyg tan iddi ddechrau lleihau o'r flwyddyn enedigaeth 1973 ymlaen.\nMae'n debygol y bydd y dirywiad hwn mewn poblogaeth yn cael ei gydbwyso gan fywyd gweithio hwy, sy'n gysylltiedig ag iechyd gwell a hiroes gynyddol.\nMae 'Ffyrdd Callach o Weithio' wedi'i gynllunio i gynorthwyo a hybu meddwl yn greadigol am hyblygrwydd yn y gweithle. Dylai sicrhau bod sefydliadau gwasanaethau cyhoeddus yn gweithredu portffolios o batrymau cyflogaeth gwahanol. Bydd y patrymau hyn yn fwy addas i'r galw gan y darpar weithlu am batrymau sy'n addas i'w hamgylchiadau personol, yn enwedig mewn perthynas â 'lleihau'n raddol' yn ddiweddarach yn eu gyrfa, ac integreiddio eu gwaith â chyfrifoldebau gofalu.\nCliciwch yma i weld canllawiau ar Gynllunio'r Gweithlu\nMae ffordd ddarbodus o feddwl yn canolbwyntio ar wella prosesau sy'n cyfrannu'n uniongyrchol at y gwasanaethau craidd i gwsmeriaid - er enghraifft, gofal cleifion. Mae'n nodi ffyrdd o leihau'r gwastraff, hynny yw, amser a dreulir ar weithgaredd nad yw'n ychwanegu gwerth at y gwasanaeth.\nMae darbodusrwydd yn gweithredu ar sail 'system gyfan' a dylai fod yn berthnasol i wasanaethau cyfan yn hytrach nag is-brosesau ar wahân, oherwydd efallai na fydd y prosesau hynny eu hunain yn ychwanegu gwerth at wasanaethau craidd.\nMae meddwl yn ddarbodus wedi datblygu dros sawl blwyddyn, yn Toyota yn wreiddiol, ac wedi tyfu o'r 'Peiriant a newidiodd y byd' (Jones a Womack). Mae wedi dangos ei werth o ran dod o hyd i ffyrdd gwell o drefnu gwaith. Er enghraifft, dangosodd dadansoddiad o daith claf mewn un ysbyty fod y claf wedi ymweld â'r ysbyty chwe gwaith dros 31 wythnos, sef 610 munud o'i amser, ond gan dderbyn 100 munud o ran gwerth.\nCyfanswm y mewnbwn gofal iechyd oedd 330 munud dros yr un 31 wythnos, gan gynhyrchu'r un 100 munud o werth. (gweler 'Lean thinking for the NHS', yn www.leanuk.org.)\nMae darbodusrwydd yn canolbwyntio ar wella'r pethau sy'n bwysig o ran yr effaith uniongyrchol ar wasanaethau, ac yn aml yn amlygu'r angen am hyblygrwydd i ddarparu gwasanaethau sy'n gallu ymdrin ag amrywiadau o ran lefelau galw.\nCaiff oriau sy'n cael eu gweithio o fewn y contract arferol eu talu ar y gyfradd 'sylfaenol' arferol, ond os oes angen mwy o waith na'r cyfanswm wythnosol, yna mae pob awr sy'n cael ei gweithio ar ôl hynny'n debygol o arwain at dâl ychwanegol sy'n aml yn cael ei ddiffinio mewn cytundebau cenedlaethol ar lefelau gwahanol ar gyfer cyfnodau gwahanol o amser. Er enghraifft, os caiff yr wythnos waith sylfaenol ei diffinio fel 0830 i 1700, o ddydd Llun i ddydd Gwener, yna efallai y bydd cyfraddau 'goramser' yn daladwy o 1800, ar amser sylfaenol ac un rhan o dair, ar y gyfradd cyflog sylfaenol yn ogystal â 33.3 y cant. Efallai y bydd cyfraddau premiwm uwch yn daladwy yn ystod y nos, a gaiff eu diffinio, er enghraifft, fel rhwng 2200 a 0600, ac ar benwythnosau, yn aml gyda chyfraddau uwch am oriau a weithir ar ddydd Sul.\nAr y cyfan, nid yw goramser yn daladwy os caiff y patrwm gwaith ei bennu gan y deiliad swydd, felly os yw gweithiwr gartref yn dewis peidio â gweithio yn y prynhawn, ond bod yn well ganddo weithio yn y nos, ac yn dal i allu cyflawni ei allbwn, yna mae'n annhebygol y bydd cyfraddau premiwm yn daladwy.\nFel mater o drefn, mae'n arfer da i unrhyw oramser gael cymeradwyaeth benodol ymlaen llaw gan reolwr awdurdodedig.\nGall goramser sy'n cael ei weithio bob wythnos, er enghraifft i ddarparu gwasanaeth bore dydd Sadwrn, drwy arfer ac ymarfer a thrwy ymrwymo i rotas a drefnir ymhell ymlaen llaw, ddod yn 'gytundebol' o ran ei fod yn batrwm 'arferol' felly mae unrhyw ymgais i newid y trefniant yn gofyn am yr un lefelau ymgynghori â'r hyn a fyddai'n ofynnol ar gyfer amrywiad arall i Gontract.\nRisg sy'n aml yn codi gyda goramser yw os bydd yr incwm ychwanegol yn ddeniadol i'r cyflogeion dan sylw, gallant ddod yn gyfarwydd â chyflog uwch, gan newid eu ffordd yn unol â hynny. Yna efallai y byddant yn creu arferion gwaith aneffeithlon iawn sydd wedi'u cynllunio i gynnal incwm yn hytrach na chyfrannu at wella'r gwasanaeth. Yn yr achosion gwaethaf, lle caiff goramser ei sbarduno gan yr angen i wneud gwaith yn lle rhywun sy'n absennol, gellir datblygu systemau rota anffurfiol i sicrhau bod absenoldeb bob amser yn bodoli a bod yr angen am oramser yn cael ei gynnal.\nYn gryno, prin y mae goramser yn ateb call, oherwydd y costau uchel a'r risgiau sylweddol cysylltiedig. Mae'n arfer da sicrhau mai digwyddiad prin iawn yw goramser i unrhyw grwp gwaith, a dylai uwch reolwyr fonitro patrymau'n rheolaidd.\nMae pobl sy'n gweithio oriau hir yn tueddu i flino, fel bod eu hallbwn drwy gydol eu horiau gwaith yn isel, a gall effaith gyffredinol goramser arwain at gynyddu costau ar gyfer yr un allbwn (cyfanswm) a chreu gweithlu blinedig. Mae'r Rheoliadau Oriau Gwaith hefyd yn berthnasol ac wedi'u cynllunio i annog patrymau gwaith diogel.\nGellir gwneud mân amrywiadau achlysurol, neu hyd yn oed reolaidd, i'r diwrnod gwaith drwy gytundeb lleol anffurfiol. Ymhlith yr enghreifftiau mae sicrhau bod rhywun bob amser yn agor neu'n cau adeilad neu'n troi switsfwrdd ymlaen ar amser penodedig. Gellir trefnu'r amrywiadau i weddu i anghenion personol neu ddomestig unigolion, er enghraifft lleihau amser cinio er mwyn gallu cyrraedd neu adael ar amseroedd gwahanol. Mae'r trefniadau hyn yn un o'r cydrannau yn y portffolio call (gweler amser 'dewisol'.) ond dylid pwysleisio nad ydynt yn cynnwys goramser.\nGall gwaith sifft, pan gaiff ei oruchwylio'n briodol, fod yn gydran effeithiol iawn o'r portffolio call, a dim ond dychymyg y rhai sy'n cynllunio'r systemau sy'n cyfyngu arno. Gellir sefydlu patrymau fel eu bod yn wahanol ar ddiwrnodau gwahanol o'r wythnos, er enghraifft, agor yn hwyr yn y nos neu ar adegau gwahanol o'r flwyddyn, i fodloni amrywiadau o ran y galw. Gall trafodaethau clir a chynhwysfawr â'r staff dan sylw helpu i ddatblygu hyblygrwydd effeithiol sy'n seiliedig ar eu diddordebau personol ac anghenion y gwasanaeth.\nMae'n arferol trefnu staff ar ffurf patrymau gwaith fel bod gwasanaethau'n cael eu darparu am fwy nag un set o 37.5 awr. Lle mae'r amrywiad yn sylweddol, yna daw'n synhwyrol creu patrymau sifftiau priodol. Mae'r patrymau'n rhannu'r amser cyfan lle bydd angen y gwasanaethau yn gyfnodau sy'n cyd-fynd â phresenoldeb rheolaidd grwpiau o staff.\nYr enghraifft fwyaf eithafol yw'r patrwm o 168 awr yr wythnos dros y flwyddyn gyfan, a all gynnwys pedwar neu bum grwp sifft o staff yn gweithio ar sail system gylchdroi wedi'i diffinio sef 'bore' (6-2), 'prynhawn' (10-6) a diwrnodau gorffwys. Ymhlith y patrymau llai mae bore a phrynhawn ar ddydd Llun - dydd Gwener, neu estyniadau i ddarparu staff cyflenwi ar ddydd Sadwrn a dydd Sul.\nMae patrymau sifftiau yn rheoli bywydau'r unigolion sy'n eu gweithio, oherwydd bod yn rhaid plethu agweddau eraill ar fywyd, gallant ddod yn anhyblyg, yn enwedig y patrymau mwy cymhleth.\nGan fod patrymau gwaith rheolwyr yn tueddu i fod yn rhai naw tan bump o ddydd Llun i ddydd Gwener, a bod y galw am wasanaethau yn amrywio drwy'r dydd a'r nos, nid yw'n anghyffredin i ddiwylliannau sefydliadol gwahanol ddatblygu ar adegau gwahanol dros y 24 awr. Yn yr achosion gwaethaf, efallai y bydd cyfresi cyfan o safonau gwahanol yn esblygu yn ôl yr egwyddor mai 'dyma'r ffordd rydym yn gweithredu'. Lle caiff gwaith sifft ei sefydlu, dylai rheolwyr gynnal ymweliadau rheolaidd a thrylwyr i osgoi'r risgiau hynny.\nTrafodir y pwnc hwn yn fanwl - Cliciwch Yma\nI gael canllawiau ar faterion sy'n ymwneud â threth incwm a gweithio gartref - gweler:\nDefnyddir gweithio interim yn bennaf ymhlith uwch reolwyr neu arbenigwyr technegol lle mae angen mewnbwn lefel uchel am gyfnod cyfyngedig o amser ar y sefydliad. Efallai y gwneir hyn i gau bwlch neu i gwblhau prosiect penodol.\nY fantais dros waith tymor penodol neu waith asiantaeth dros dro yw bod cyflenwad llafur cynyddol ar gael, gyda nifer o gwmnïau wrth gefn a fydd yn trefnu'r aseiniad. Fel gwaith asiantaeth, gwneir y contract rhwng y prif gyflogwr a'r asiantaeth. Mae'r asiantaeth yn llunio contract â'r gweithiwr interim. Ond, caiff y cyfan ei gyflawni drwy gontractau am wasanaethau yn hytrach na chontractau cyflogaeth oherwydd ei bod yn debygol bod y gweithiwr dros dro yn hunangyflogedig.\nNid yw hwn yn ateb cost isel, oherwydd bod y llafurlu interim yn cynnwys unigolion sydd wedi penderfynu gweithio yn y ffordd hon o ran eu llwybr gyrfa. Mae'n debygol y byddant wedi ffurfio eu cwmni cyfyngedig eu hunain a byddant yn gallu codi cyfradd ddyddiol uchel. Mae'r asiantaeth yn cynnal proses sgrinio cyn dewis a chostau llif arian parod, gan dalu'r gweithiwr interim cyn i'r client dalu ei anfoneb. Mae'r asiantaeth yn codi canran sylweddol, a chan fod hwn yn gontract am wasanaethau, mae'r gweithiwr interim yn debygol o godi tâl am deithio a llety. Fodd bynnag, dadleuir bod unigolion sy'n gweithio ar sail interim yn cyfrannu profiad a gallu i'r dasg ac yn gallu darparu gwasanaeth ymgynghori mewnol ar bynciau penodol yn ogystal â rheoli gweithrediadau arferol.\nI gael rhagor o wybodaeth gweler: http://www.interimmanagement.uk\nLle mae'n rhaid i staff weithio rhywle arall, mewn lleoliad i ffwrdd o'r brif ganolfan weithgarwch, naill ai'n rheolaidd neu'n achlysurol, mae yna fanteision, o ran yr hyblygrwydd a'r natur anffurfiol mae'n cynnig i'r unigolion dan sylw. Gall wella amser cynhyrchiol, hynny yw gellir cynnal yr allbwn ond mae yna hefyd risgiau cysylltiedig.\nGall y staff ddatblygu diwylliant lleol unigryw ac os yw presenoldeb y rheolwyr yn un o bell neu'n achlysurol, yna mae'n bosibl i'r diwylliant hwn ddatblygu ffocws heblaw am ragoriaeth ym maes darparu gwasanaethau.\nMae'r Rheoliadau Rheoli Iechyd a Diogelwch yn ei gwneud yn ofynnol i unigolyn cyfrifol a enwebwyd fod yn gyfrifol am weithrediadau o'r fath, fel bod arferion gwaith yn cael eu goruchwylio'n briodol. Mae'n arfer da ymestyn hyn i reoli gweithredol bob dydd, er enghraifft ar gyfer archebu amser a phresenoldeb, osgoi achwynion rhyngbersonol, staff wrth gefn effeithiol ar gyfer swyddogaethau allweddol, ac ati.\nGellir lliniaru llawer o'r risgiau sy'n gysylltiedig â lleoliadau pell drwy gynnwys uwch staff yn rheolaidd drwy ymweliadau a chyfathrebu trylwyr ac agored.\nWeithiau defnyddir y label hwn i ddisgrifio pawb nad ydynt yn cael eu cyflogi yn unol â chontract parhaol arferol, dydd Llun i ddydd Gwener, naw tan bump. Weithiau caiff ei ddefnyddio mewn polisïau adnoddau dynol.\nMae yna risgiau penodol sy'n gysylltiedig â defnyddio'r label hwn oherwydd gallai awgrymu cyflogai lefel is a gallai gael ei ddefnyddio mewn hawliad cydraddoldeb.\nMae llawer o sefydliadau'n penderfynu defnyddio gweithwyr asiantaeth dros dro, staff cyflenwi neu staff locwm sy'n cael eu cyflogi gan asiantaeth i ategu eu gweithlu (cyflogedig) eu hunain. Mae'r trefniadau cytundebol rhwng y prif sefydliad (y busnes cyflogaeth) a'r asiantaeth, yna rhwng yr asiantaeth a'r gweithiwr.\nApêl y trefniant hwn i'r prif sefydliad yw bod y gweithwyr asiantaeth yn adnodd 'ar alw', y gellir eu galw i mewn neu roi'r gorau i'w defnyddio ar fyr rybudd.\nAt ddibenion y canllawiau hyn, nid yw staff asiantaeth neu staff cyflenwi sy'n cael eu cyflogi'n uniongyrchol gan y prif sefydliad, drwy weithrediad 'mewnol', yn weithwyr asiantaeth. Cânt eu cyflogi ac felly maent yn gyflogeion, er efallai â threfniadau cytundebol sero neu elastig, efallai drwy 'gronfa' fewnol.\nDylai'r prif sefydliad sicrhau bod gan unrhyw un sy'n cael ei ddarparu ar ei gyfer fel gweithiwr dros dro drwy asiantaeth waith papur cytundebol cyflogaeth cywir gyda'r asiantaeth honno, er mwyn osgoi camddealltwriaeth. Mae hyn yn aml yn gysylltiedig a'r daflen waith ddyddiol neu wythnosol sy'n cael ei llofnodi gan unigolyn awdurdodedig yn y prif sefydliad. Y sefydliad cynnal (prif sefydliad) sy'n gyfrifol am iechyd a diogelwch a dylai sicrhau bod hyfforddiant sefydlu priodol yn cael ei gynnal.\nGall staff asiantaeth gostio'n ddrud, yn enwedig lle mae'r unigolion sy'n gweithio yn y ffordd hon yn gweithio sifftiau rhyfedd dim ond er mwyn ychwanegu at eu cyflog sylfaenol, fel amrywiad ar oramser yn hytrach na swydd lawn amser. Mae llawer o sefydliadau'r sector cyhoeddus wedi negodi trefniadau sefydlog ag asiantaethau a enwyd fel bod modd cael staff cyflenwi ar unwaith â'r gwaith gweinyddol lleiaf posibl. Dylid monitro'r trefniadau hyn yn ofalus ac yn rheolaidd i sicrhau y'u rheolir yn briodol drwy'r amser.\nMae Pecyn Cymorth Rheoli Gwasanaethau Cyhoeddus Cymru 'Temporary, Agency and Interim Staff: Delivering Efficiency Savings through Procurement' (12 Medi 2006) yn cynnwys y sylw:\nCeir dryswch oherwydd bod rhai asiantaethau hefyd yn gweithredu fel pyrth recriwtio ac yn darparu ymgeiswyr sydd yna'n cael eu penodi fel cyflogeion yn y prif sefydliad. Mae'r asiantaethau'n codi ffi am eu cyflwyno. Mae'n hanfodol bod pob parti, yn enwedig yr ymgeisydd yn gwybod a ydynt yno fel gweithiwr dros dro asiantaeth neu fel darpar gyflogai.\nGall cost trosglwyddo gweithiwr dros dro i fod yn weithiwr parhaol fod yn rhy uchel a dylai fod yn destun trafod wrth adnewyddu unrhyw drefniant sefydlog â chyflenwr.\nDyma gymhareb dda a grëwyd gan Charles Handy i wahaniaethu rhwng tair rhan y gweithlu posibl:\nY gweithlu craidd - cyflogeion â chontractau parhaol, a ddiffiniwyd gan Handy fel y rhai sydd fel arfer yn meddu ar sgiliau neu wybodaeth arbenigol - pobl broffesiynol, technegwyr, rheolwyr.\nY llafurlu hyblyg - hefyd yn cael ei gyflogi'n uniongyrchol gan y prif sefydliad, ond drwy ffurfiau amrywiol ar gontract sy'n sicrhau hyblygrwydd, er enghraifft rhan amser, oriau sero/elastig, contractau dros dro a chyfnod penodol.\nYr ymyl cytundebol - gweithwyr hunangyflogedig neu asiantaeth a ddefnyddir i ategu'r gweithlu craidd a hyblyg naill ai i ychwanegu gallu neu i ychwanegu sgil neu wybodaeth arbenigol.\nRoedd Handy yn sôn am dwf patrymau cyflogaeth 'portffolio', lle gall unigolion fod yn gwneud sawl math gwahanol o waith ar yr un pryd. Mae'n tynnu sylw penodol at wneud gwaith gwirfoddol yn ddi-dâl yn hyn o beth. Yn yr un modd, roedd yn sôn am yr angen i sefydliadau roi'r gorau i batrymau cyflogaeth monolithig, un ateb i bawb. Nid oes awgrym bod y cysyniad hwn yn rhagnodiad i'w ddilyn i'r llythyren, yn hytrach mae'n amlinelliad o gysyniad, neu gyfres o egwyddorion cyffredinol sy'n debygol o fodoli mewn ffyrdd gwahanol mewn sefydliadau gwahanol.\nGweler 'Oriau elastig'\nYn hytrach na'i gwneud yn ofynnol i bob cyflogai fod yn bresennol am nifer penodedig o oriau bob wythnos, am 52 wythnos o'r flwyddyn, mae'r system hon yn seiliedig ar gyfanswm yr oriau a bennir am y flwyddyn gyfan.\nEr enghraifft, yn seiliedig ar wythnos waith o 37.5 awr a 52.14 wythnos, i gyfrif am flynyddoedd naid, gallai cyfanswm yr oriau fod yn 1955.25.\nYna mae'r cyflogai a'r rheolwr llinell yn gallu trefnu patrwm gwaith sy'n darparu'r oriau hynny'n hyblyg, rhagor ar rai adegau o'r flwyddyn a llai ar adegau eraill.\nMae'r system hon yn arbennig o ddefnyddiol lle mae'r galw am wasanaethau yn cyrraedd uchafbwynt ar rai adegau o'r flwyddyn, er enghraifft adrannau parciau a gerddi. Mae'r system yn ddeniadol i gyflogeion o dan rai amgylchiadau, lle maent yn sgiwyr brwd, neu'n arddwyr neu â chyfrifoldebau gofalu, er enghraifft dros wyliau'r haf.\nYn amlwg, rhaid sicrhau cydbwysedd rhwng sicrhau y darperir y gwasanaethau angenrheidiol a'r hyn y mae unigolion gwahanol yn ei ffafrio. Mae'n annhebygol y bydd yn ymarferol i bawb fod yn absennol ar yr un pryd. Os bydd mwy o staff yn dymuno cael amser i ffwrdd nag sy'n ymarferol ar adeg benodol, yna mae'n debygol y bydd yr un patrymau yn codi flwyddyn ar ôl blwyddyn ac efallai y bydd yn bosibl gweithredu rota, neu fodloni gofynion rhannol. Y patrwm arferol yw llunio cynllun ar gyfer y flwyddyn gyfan a fydd yn cwmpasu'r grwp gwaith cyfan - ymhell ymlaen llaw er mwyn gallu trefnu gwyliau.\nBydd cymhlethdodau hefyd yn codi os bydd absenoldeb oherwydd salwch annisgwyl yn digwydd ar adeg pan fo'r adnodd staff yn isel. Mae'n beth doeth cynnwys cymalau wrth gefn yn y cytundeb/contract/polisi i sicrhau y rhoddir blaenoriaeth i ddarparu nifer ofynnol o staff dros bopeth arall.\nMae hefyd yn bwysig cynnal trosolwg o oriau gweithio brig ac osgoi'r risg o gyfnodau gweithio gormodol a fydd yn arwain at staff yn gorweithio. Mae Rheoliadau Oriau Gwaith yn ei gwneud yn ofynnol i sicrhau nad yw oriau gwaith wythnosol dros unrhyw gyfnod o 17 wythnos yn fwy na 48 awr ar gyfartaledd.\nMae systemau cofnodi oriau gwaith yn hanfodol, a rhaid gweithredu'r rhain yn gywir i osgoi'r risg o ddadl.\nCrëwyd y cysyniad o oriau blynyddol gyntaf ar gyfer gweithwyr sifftiau parhaus, lle roedd y cyfanswm blynyddol yn cael ei ddiffinio yn glir o wyliau, fel bod yr amser o'r gwaith, yn cynnwys gwyliau, yn cael ei gynnwys yn yr amserlen. Os na chaiff y system hon ei mabwysiadu, yna i sicrhau'r nifer ofynnol o staff ar bob adeg, mae'n rhaid i dimau weithredu systemau trefnu gwyliau clir. Ymhlith meddygon ysbytai, lle mae hanfodion tebyg yn bodoli, dangoswyd bod gweithredu systemau o'r fath yn gweithio orau pan gânt eu trefnu a'u gweithredu gan y staff eu hunain - ond bob amser gyda gofynion y gwasanaeth yn cael blaenoriaeth.\nCaiff y cyflog blynyddol ei dalu mewn symiau misol cyfartal waeth beth yw'r amser gwirioneddol a weithiwyd.\nGall staff sydd â chontractau rhan amser barhau i weithio ar sail flynyddol, gyda'r ffigur 'tybiannol wythnosol rhan amser yn cael ei luosi gan 52.14. Ond, os bydd unigolion yn disgwyl na fydd byth yn ofynnol iddynt weithio yn ystod gwyliau'r ysgol, yna mae'n well diffinio hwn fel contract tymor ysgol yn unig.\nDrwy weithredu'r system hon, caiff yr wythnosau cytundebol wythnosol eu 'cywasgu' yn nifer o ddiwrnodau sy'n llai na phump. Er enghraifft, os mai cyfanswm yr oriau cytundebol yw 40, efallai y bydd yn bosibl gweithio 4 diwrnod hir (x 9 awr) a hanner diwrnod (o 4 awr).\nGall cywasgu hefyd gynnwys cytundeb gwirfoddol i weithio â llai o egwyl neu leihau hyd yr amser cinio. Rhaid i'r cyflogwr fod yn ymwybodol o ofynion y Rheoliadau Oriau Gwaith, a dylid sicrhau bod o leiaf 20 munud o egwyl ar gyfer unrhyw gyfnod o waith sy'n chwe awr neu fwy. Dylai'r cyflogwr hefyd gofio bod cymryd egwyl yn iach ac yn ychwanegu at allbwn.\nMae oriau cywasgedig yn aml yn cael eu cyfuno â gweithio rhan amser, er enghraifft, gellir gweithio wythnos 30 awr mewn pedwar diwrnod o 7.5 awr yr un, neu hyd yn oed 3 x 10 awr. Ond yma eto daw amser yn bwysig mewn perthynas â rheoliadau oriau gwaith ac efallai y bydd cyfanswm yr amser a dreulir oddi cartref yn hwy na'r hyn a ddisgwylir.\nDylid mynd i'r afael yn glir â manylion megis cyfrifo 'diwrnod' o wyliau, yn cynnwys gwyliau statudol.\nRhaid sicrhau mai anghenion y busnes yw'r flaenoriaeth wrth ystyried unrhyw gais i amrywio oriau gwaith - nid oes fawr o ddiben sicrhau bod switsfwrdd ar agor am 0600 os nad oes neb arall yn y gwaith a neb yn ffonio. Ar y llaw arall, pe bai ymestyn yr oriau gwaith i gynnwys nosweithiau neu benwythnosau yn well o ran diwallu anghenion y gwasanaeth, yna gall amrywio oriau gwaith mewn ymgynghoriad â'r staff dan sylw, fod yn fuddiol i'r ddwy ochr.\n'Drwy gywasgu fy amser yn bedwar diwrnod, gallaf wneud fy holl waith ty ar y diwrnod bant a mwynhau fy mhenwythnosau unwaith eto' - gweithiwr Oriau Cywasgedig.\nMae'r term hwn yn disgrifio contract lle mae oriau gwaith yn amrywio bob wythnos, yn ôl anghenion y busnes. Fe'i defnyddir yn aml yn y diwydiannau manwerthu a hamdden i sicrhau bod nifer y staff yn cyfateb i'r galw amrywiol. Enghraifft dda yw tafarndai yn y ddinas ar ddiwrnod gemau rhyngwladol.\nMae'r cysyniad yn galw am gadw cofnodion trwyadl a chyfathrebu da iawn.\nCaiff systemau oriau hyblyg eu defnyddio'n eang mewn swyddogaethau gweinyddol. Maent yn ei gwneud yn ofynnol i staff fod yn bresennol yn ystod 'oriau craidd', a bennir gan y sefydliad, pan ddylai pawb fod yn bresennol. Ond, maent yn galluogi unigolion i gyrraedd a gadael yn gynnar neu'n hwyr gan felly gronni neu debydu amser o'u cyfrif eu hunain. Gellir amrywio'r cysyniad mewn sawl ffordd. Mae rhai bellach yn rhoi'r gorau i'r cysyniad o amser craidd yn llwyr, ac mae eraill yn ymestyn y cyfnod o amser pan all staff weithio. Mae rhai o'r addasiadau hyn yn peri'r risg y bydd yr hyn mae'r cyflogai yn ei ffafrio yn cael blaenoriaeth dros ofynion darparu gwasanaeth.\nMae'r system yn nodi uchafswm nifer yr oriau y gellir eu cronni a'r terfyn diffyg, a gall unigolion gymryd oriau neu ddiwrnodau cyfan o'r cyfrif hwn gyda chymeradwyaeth ymlaen llaw.\nYr her y mae'r system hon yn ei chyflwyno i'r rheolwr gweithredol yw sicrhau bod nifer ofynnol o staff yn bresennol ar yr adegau prysuraf ac nad yw'r un unigolion bob amser yn cael eu gadael i ymdopi â chyfnodau o alw uchel.\nMae cadw cofnodion cwbl gywir o bresenoldeb yn hanfodol ar gyfer y system hon. Gellir cyflawni hyn drwy integreiddio â'r system mewngofnodi e-bost, ond mae angen disgyblaeth i sicrhau bod pawb yn allgofnodi amser cinio.\nMae oriau hyblyg hefyd yn peri'r risg bosibl o elyniaethu rheolwyr llinell, drwy ymddangos fel eu bod yn rhoi hawliau i staff a all fod yn anghydnaws â'r flaenoriaeth uwch ddarparu gwasanaeth.\nAmrywiad ar gontractau elastig, lle mae geiriad sylfaenol y contract yn nodi nad yw'r contract yn gwarantu nifer penodol o oriau gwaith yr wythnos, a'r posibilrwydd os na fydd unrhyw waith, na fydd unrhyw oriau.\nApêl oriau sero i'r cyflogwr yw eu bod yn darparu hyblygrwydd sylweddol o ran gallu'r gweithlu heb fynd i gostau. Fodd bynnag, dim ond i bobl y mae incwm afreolaidd yn diwallu eu hanghenion y bydd yn ddeniadol.\nMae gan bob cyflogai, waeth beth yw ei oriau gwaith, hawl gyfreithiol i gael datganiad yn nodi'r prif delerau cyflogaeth (contract), ac os caiff unrhyw un ei gyflogi o dan oriau sero, mae'n dal i fod yn gyflogai a bydd yn cronni hawliau cyflogaeth, er enghraifft, achwyniad, camau disgyblu, cydraddoldeb, a gwyliau.\nNid oes y fath gysyniad â chyflogaeth achlysurol. Am esboniad manwl gweler:\nWrth i batrymau gyrfaoedd amrywio'n fwy, ac wrth i fwy o bobl wneud cais am oriau gwaith sy'n llai na llawn amser/blwyddyn lawn, mae cyfran y boblogaeth sy'n cyrraedd oed ymddeol â phensiwn yn seiliedig ar 40/80fed o'r cyflog terfynol, yn debygol o ostwng. Ar yr un pryd, mae mwy o bobl yn debygol o fod yn alluog yn gorfforol ac yn feddyliol ac am barhau i weithio ar ryw ffurf ar ôl 60 oed.\nMae llawer o gynlluniau pensiwn y sector cyhoeddus bellach yn cynnwys opsiynau ar gyfer gweithio llai, mae rhai yn caniatáu tynnu elfennau o gyfansymiau ymddeol i lawr sy'n gysylltiedig â gostyngiadau o waith llawn amser.\nEfallai y bydd rhai unigolion yn dewis peidio â pharhau i weithio'n llawn amser hyd nes iddynt ymddeol, ond efallai y byddant yn chwilio am swyddi llai beichus, o ran cyfanswm oriau'r wythnos, wythnosau'r flwyddyn neu natur y gwaith ei hun.\nFelly mae materion pensiwn, naill ai o ran cyfraddau cyfrannu sy'n gysylltiedig â gwaith rhan amser, neu'r buddiannau a delir mewn pecyn sy'n gysylltiedig â lleihau'r gwaith yn raddol yn ddiweddarach ym mywydau gwaith pobl, yn debygol o fod yn rhan o'r hyn sy'n gysylltiedig â ffyrdd callach o weithio.\n70 yw'r 60 newydd.\nMae rhannu swydd yn rhan allweddol o'r portffolio gweithio hyblyg. Mae'r cysyniad yn rhannu swydd amser cyflawn yn ddwy fel arfer.\nFelly, os yw'r swydd lawn amser yn cwmpasu 37.5 awr, mae'r ddau sy'n rhannu swydd yn gweithio tua 18.75. Ond, mae rhannu'r gwaith llawn amser yn gontractau sy'n benodol i ddau le degol yn peri'r risg o wylio'r cloc drwy'r amser. Os bydd rhywun yn cael contract sy'n dweud 'Eich wythnos waith fydd 18.75 awr', neu'n waeth, os yw'n nodi amseroedd dechrau a gorffen megis 13.45, ni ellir beio'r unigolyn am godi a gadael ar yr adeg honno.\nO ystyried bod 'allbwn' gan weithwyr sy'n ymrwymedig ac yn parchu eu cyflogwr gymaint yn well na'r rhai sy'n cael eu trin mewn ffordd swyddogaethol, mecanyddol, mae cyflogwyr da yn 'pylu'r ffiniau', er enghraifft drwy nodi bod y ddau gontract yn 20 awr yr un. Nodir yr oriau gwaith i sicrhau bod gorgyffwrdd rhwng y rhai sy'n rhannu swydd er mwyn sicrhau parhad.\nMae profiad yn dangos, pan gaiff ei sefydlu'n gall, fod y cyflogwr yn cael budd pellach o effaith ddwbl, ddiwedd yr wythnos. Mae'n adlewyrchu'r realiti bod llawer o bobl yn hoffi clirio'r ddesg cyn iddynt adael ar ddiwedd eu cyfnod gwaith. Felly, mae clirio'r ddesg ddwywaith yn ystod wythnos yn cynyddu'r allbwn.\nYmhlith y risgiau sy'n gysylltiedig â rhannu swydd mae:\nSefydlu patrwm teg. Gall cynnydd naturiol mewn galw ddigwydd ar adegau penodol o'r dydd neu ar ddiwrnodau penodol o'r wythnos. Byddai'n annheg i'r patrwm rhannu swydd olygu bod yr un unigolyn bob amser yn y gwaith yn ystod y cyfnodau prysur. Y patrymau mwyaf cyffredin yw rhannu pob diwrnod yn fore a phrynhawn, neu rannu'r wythnos yn ddwy hanner, gyda chyfnod sy'n gorgyffwrdd ar ddydd Mercher.\nAbsenoldeb. Nid yw'n afresymol disgwyl i'r sawl sy'n rhannu swydd a gweithio'n galetach pan fydd cydweithiwr yn absennol. Ond, os daw'r patrwm absenoldeb yn ailadroddus fel bod yr un unigolyn bob amser yn gyfrifol am y baich ychwanegol, gall y pwysau fod yn ormod i'r unigolyn hwnnw a gall y trefniant cyfan fynd yn ddinistriol. (gweler nodyn * isod)\nGwyliau. Rhaid eu trefnu ymhell ymlaen llaw, gan gynnwys y partner rhannu swydd yn llawn.\nMae gwyliau statudol yn peri heriau penodol. Bydd unigolyn sy'n cael ei gyflogi ar gontract hanner amser ond yn cael hanner y tâl gwyliau statudol, ond mae'n bosibl y bydd y patrwm gwaith yn golygu y bydd un o'r rhai sy'n rhannu bob amser yn gweithio ar ddydd Llun a'r llall byth yn gweithio ar ddydd Llun. Mae hyn yn her syml mewn gweithle call. Mae'r un sydd bob amser yn gweithio ar ddydd Llun yn rhoi'r amser yn ôl drwy weithio oriau ychwanegol, er enghraifft yn ystod gwyliau'r sawl sy'n rhannu swydd ac mae'n rhaid i'r sawl nad yw byth yn gweithio ar ddydd Llun gael amser ychwanegol i ffwrdd o'r gwaith ar ryw adeg arall. Caiff atebion teg eraill eu datblygu'n rhwydd drwy gynnal trafodaethau â'r partïon.\nMae'n arfer cyffredin cytuno ar drefniant rhannu swydd ar cyfnod penodol, gydag adolygiadau rheolaidd i sicrhau bod pob parti yn fodlon â'r trefniant a'i effeithiau (*e.e. - os yw'r trefniant yn dechrau methu oherwydd pwysau a achosir gan absenoldeb. Cyfeiriwch at ganllawiau Swyddfa Archwilio Cymru ar Reoli Absenoldeb oherwydd Salwch - Cyfeiriadur - "Integreiddio")\nY gwahaniaeth rhwng contract rhannu swydd a chontract rhan amser yw bod rhannu swydd yn ei gwneud yn ofynnol i ddau gyflogai fod yn rhan o'r broses. Mae gan bob un amod cytundebol sy'n nodi bod eu patrwm gwaith yn dibynnu ar eu partner rhannu swydd fel bod y trefniant cyfan yn ddichonadwy. Mae'n arferol i gais am gael rhannu swydd gael ei wneud gan yr unigolyn sy'n cyflawni'r swydd yn llawn amser ar y pryd. Mae'r un mor arferol i'r cyflogwr gytuno yn amodol, sy'n amodol ar allu dod o hyd i rywun i gyflawni'r rhan arall o'r swydd. Mae hyn o gymorth o ran y trafodaethau sydd eu hangen i fireinio ceisiadau gwreiddiol sydd, mewn gwirionedd, yn anymarferol, er enghraifft am eu bod yn gadael cyfnodau byr o amser heb staff yn gynnar yn y bore ac yn hwyr yn y prynhawn. Efallai ei bod yn well trin y ceisiadau hyn fel ceisiadau i newid i weithio rhan amser.\nYn gyntaf, rhaid i ystyriaeth y rheolwyr o unrhyw gais i amrywio contract, yn cynnwys cais i rannu swydd, fod yn unol â pholisïau'r sefydliad, ac, yn ei dro, rhaid iddynt fod yn unol â gofynion cyfreithiol.\nRhaid trin ceisiadau'n ofalus, gan eu hystyried yn rhesymol, a chyfiawnhau penderfyniadau i'w gwrthod. Ni ddylai'r hyn mae cyflogeion yn ei ffafrio beryglu'r broses o ddarparu gwasanaethau, a gall fod yn ddoeth sicrhau bod yr oriau y mae'r cyflogai yn dymuno rhoi'r gorau iddynt yn gallu cael eu cwmpasu gan bartner rhannu swydd.\nAm ganllawiau manwl gweler\nMae'n debygol y bydd sefydliad mawr yn y sector cyhoeddus sy'n wynebu cais am gael rhannu swydd neu amrywio contract mewn unrhyw ffordd arall yn debygol o'i chael yn anodd dod i benderfyniad negyddol (ar yr amod bod y patrwm gwaith yn ymarferol). Ceir enghreifftiau o weithio rhan amser a rhannu swyddi ym mhob rhan o wasanaethau cyhoeddus y DU ar bob lefel mewn sefydliad.\nFel elfen hanfodol o becyn adnoddau pob rheolwr, mae rheoli perfformiad yn canolbwyntio ar allbwn y bobl sy'n cael eu goruchwylio. Mae'n sicrhau eglurder o ran blaenoriaethau, a therfynau amser y cytunwyd arnynt ar gyfer cyflawni'r gwaith dan sylw, a'i safonau.\nFodd bynnag - dylai pob cynllun gynnwys elfen ar gyfer cynlluniau wrth gefn, a gwaith y rheolwr yw helpu staff i addasu'n barhaus drwy drafodaeth agored ac adeiladol.\nMae rheoli perfformiad yn wynebu heriau newydd mewn perthynas â'r portffolio gweithio hyblyg, er ei bod yn werth nodi mewn sawl achos bod yr allbwn cyffredinol yn fwy na'r hyn sy'n cyfateb i 9 tan 5. Er enghraifft:\nMewn perthynas â gweithio gartref, mae'n rhaid i'r rheolwr gymryd camau cadarnhaol i gadw mewn cysylltiad, rhoi adborth adeiladol a pharhau i adolygu'r canlyniadau.\nGall y defnydd o oriau blynyddol / cywasgedig / gwaith rhan amser gyflwyno heriau os bydd angen bodloni gofynion darparu gwasanaethau pan fydd adnoddau staff yn isel. Mae'n hanfodol bod darparu gwasanaethau yn cael blaenoriaeth pan fydd rheolwyr yn cynllunio amser presenoldeb staff, a bod rhywfaint o hyblygrwydd yn cael ei ymgorffori fel y gellir ailaddasu i ymdrin â digwyddiadau annisgwyl.\nPan fyddant yn defnyddio lleoliadau o bell, mae'n rhaid i reolwyr fynd i bob gweithle, yn aml. Pwy sy'n rheoli fel arall? Gall cyfarfodydd tîm yn y pencadlys canolog fod yn ddefnyddiol ac mae ganddynt eu manteision, ond rhaid rhoi blaenoriaeth uchel i'r angen i ymweld â'r gweithleoedd.\nNi ellir disgwyl i staff asiantaeth a staff arall nad ydynt yn staff craidd feddu ar yr un lefel uchel o wybodaeth weithredol fewnol â chydweithwyr 'cyffredin' ac felly bydd angen mwy o gymorth arnynt. Efallai fod mwy o bwyslais ar gyflawni 'tasgau', gyda chyfarwyddiadau clir o ran yr hyn a ddisgwylir heddiw, yn fwy priodol.\nGall sefydliadau sy'n gallu rhagweld y bydd angen rhagor o staff arnynt i fodloni cyfnodau gweithio brig neu i sicrhau staff wrth gefn adeg salwch sefydlu eu cronfa eu hunain o bobl sydd wedi cofrestru fel rhai sydd â diddordeb mewn gweithio ar fyr rybudd.\nCaiff y cyfle i gofrestru ei hysbysebu, neu ei hyrwyddo drwy staff presennol. Caiff ymgeiswyr eu cyfweld a'u dewis yn erbyn meini prawf yn y fordd gywir, a rhoddir hyfforddiant sefydlu cychwynnol iddynt. Cynhelir gwiriadau papur lle y bo'n angenrheidiol ac yna mae'r unigolyn yn barod i weithio yn ddi-oed.\nNid oes contract cyflogaeth ffurfiol ar waith hyd nes y gwneir cynnig penodol i weithio ar adeg benodol ac y derbynnir y cynnig hwnnw, ond eglurir y telerau ac amodau a chytunir arnynt ymlaen llaw.\nMae'r bobl sydd wedi cofrestru yn gallu gwrthod unrhyw wahoddiad i weithio, ond gellir ymgorffori protocolau i roi blaenoriaeth yn y dyfodol i'r rhai sy'n derbyn.\nGall hyblygrwydd gwaith cronfa ei wneud yn ddeniadol i staff sydd wedi hanner ymddeol neu eraill a all drefnu gwaith ychwanegol o amgylch ymrwymiadau eraill.\nTechnoleg gwybodaeth sy'n galluogi 'techniflex' - y gallu i weithio'n hyblyg o bron unrhyw le. Mae hyfforddiant yn hanfodol. Mae'r amgylchedd swyddfa arferol yn llawn pobl eraill sy'n gallu ateb y cwestiynau 'Sut rwyf yn...' mwyaf sylfaenol. Bydd y rhan fwyaf o gydweithwyr yn gallu cofio adegau pan maent wedi rhoi a chael cyngor am y ffyrdd gorau o wneud rhywbeth ar gyfrifiadur. Gall gweithio o bell, heb allu manteisio ar y cymorth hwnnw, beri llawer o rwystredigaeth, "Nid yw'r cyfrifiadur yn gweithio. Nid yw'n gwneud yr hyn rwyf eisiau ei wneud!"\nMae llinellau cymorth TG yn iawn ar yr amod bod rhywun yno sy'n gallu datrys y broblem. Ond, yn aml iawn, y problemau a wynebir gan y gweithiwr gartref yw'r rhai mwyaf sylfaenol. Yn y swyddfa byddent yn cael eu hateb gan rywun arall yn yr ystafell. Neu, maent yn amhosibl - er enghraifft 'mae'r gweinydd lawr'. Yma hefyd, mae pobl sy'n gweithio gyda'i gilydd mewn swyddfa yn clywed wrth ei gilydd bod y rhwydwaith cyfan lawr, ond gall y gweithiwr gartref, ar ei ben ei hun mewn lleoliad pell, wastraffu amser gwerthfawr yn ceisio deall yr hyn mae wedi'i wneud o'i le, pan mae'r broblem mewn man arall mewn gwirionedd.\nMae'n arfer da hysbysu cydweithwyr sy'n gweithio gartref fel mater o drefn, pan fydd y math hwn o broblem yn codi.